text:
SETLHOGO SA KA FA NTLE | JESU KE MMOLOKI—JANG?
Goreng re Tlhoka Mmoloki?
“Motho yo o tsetsweng ke mosadi, o botshelo bokhutshwane e bile o tletse matshwenyego. O dule jaaka sethunya mme a kgaolwe, o tshaba jaaka moriti mme ga a tswelele a le teng.”—Jobe 14:1, 2.
E setse e le lobaka lo loleele batho ba ijesa dijo tsa ditoro ka go tshela botshelo jo bo monate ba sa swe. Mme boammaaruri ke gore: Re a swa. Mafoko a ga Jobe a a fa godimo a a builweng dingwaga di feta 3 000 tse di fetileng, a sa ntse a le boammaaruri le gompieno.
Batho mo lefatsheng lotlhe ba eletsa go tshelela ruri. Baebele ya re Modimo o tsentse keletso ya go tshelela ruri mo dipelong tsa rona le ya go batla go itse gore botshelo joo bo tla nna jang. (Moreri 3:11) Ka jalo, a go a utlwala gore Modimo yo o lorato a tsenye keletso eo mo go rona mme e ka se diragadiwe? O nepile fa o re, nnyaa. Lefoko la Modimo la re loso ke mmaba e bile le solofetsa gore “lo tla nyelediwa.”—1 Bakorintha 15:26.
Ke boammaaruri gore loso ke mmaba ka gonne ga go ope yo o lo ratang. Fa go tlhaga kotsi re leka go e tila, re a iphitlha kgotsa re a tshaba. Fa re lwala, re batla kalafi. Re leka ka natla go tila dilo tse di ka re bolayang.
A go a utlwala go dumela gore mmaba yono yo o sa bolong go tshwenya batho o tla nyelediwa? Ee go a utlwala. Mmopi wa rona e bong Jehofa Modimo, ga a bopa batho ka boikaelelo jwa gore ba tshele dingwaga di le mmalwanyana fela ba bo ba swa. Go tswa fela kwa tshimologong, o ne a sa batle gore batho ba swe. O ne a batla gore ba tshelele ruri mo lefatsheng, tota e bile se a se ikaelelang o a se diragatsa.—Isaia 55:11.
Mme gone, loso lo tla nyelediwa jang? Mo dingwageng tse dintsi tse di fetileng, batho ba lekile go fedisa loso mme ba iteile sefololetse. Le gompieno, ba sa ntse ba le mo letsholong leo. Baitsesaense ba dirisitse mokento le dikalafi tse di fokoditseng malwetse mangwe. Ba sekasekile kafa ditshedi di bopegileng ka gone. Gompieno mo mafelong a mantsi, batho ba tshela lobaka lo loleele go feta mo makgolong a dingwaga a a fetileng. Le fa go ntse jalo, loso lo sa ntse lo le teng. Fela jaaka Baebele e bolela, “tsotlhe di boela mo loroleng.”—Moreri 3:20.
Se se itumedisang ke gore ga re tlhoke go ikaega ka botlhale jwa batho gore ba rarabolole bothata jono jo bo sa bolong go nna teng. Jehofa Modimo o setse a rulagantse go re boloka kgotsa go re golola mo losong a dirisa Jesu Keresete.


c: text/html

text:
DITSELA TSA GO BONA BOITUMELO MO LELAPENG
Bua le Ngwana wa Gago wa Dingwaga Tsa Bolesome—Kwantle ga go Ngangisana
“Fa morwadiake a ne a le dingwaga di le 14, o ne a simolola go nkarabisa. Fa ke ne ke mmolelela gore ‘ke nako ya go ja,’ o ne a nkaraba ka gore ‘Ke tla ja fa ke batla.’ Fa ke mmotsa gore a o ile a fetsa go dira ditiro tsa gagwe tsa mo gae, o ne a re ‘Tlogela go ntshwenya!’ Gantsi nna le ene re ne re omana.”—MAKI, JAPAN. *
Fa e le gore o motsadi wa ngwana wa dingwaga tsa bolesome, o tla lemoga gore go nna le dikgotlhang ke nngwe ya dikgwetlho tse dikgolo tsa go nna motsadi—o tlhoka bopelotelele thata. Maria, mmè wa ngwana wa dingwaga di le 14 wa kwa Brazil a re: “Fa morwadiake a nyatsa bolaodi jwa me, go nkgalefisa tota. Re betwa ke pelo thata jaana mo e leng gore re feleletsa re omana.” Carmela, wa kwa Italy, le ene o lebane le kgwetlho e e tshwanang. A re: “Gantsi dikomang tse ke nang le tsone le morwaake di ya magoletsa mo e leng gore o feleletsa a itswalela kwa kamoreng ya gagwe.”
Ke ka ntlha yang fa basha bangwe ba lebega ba le manganga jaana? A ke ka ntlha ya dithaka tsa bone? Gongwe. Baebele ya re ditsala tsa motho di ka nna le tlhotlheletso e kgolo thata, e ka tswa e le e e siameng kgotsa e e sa siamang. (Diane 13:20; 1 Bakorintha 15:33) Mme gape, bontsi jwa boitlosobodutu jo bo ratiwang ke basha gompieno bo dira gore ba akanye gore go tsuologa le go tlhoka tlotlo ke dilo tse di kgatlhang.
Mme go na le dilo tse dingwe tse re tlhokang go di akanyetsa—dilo tse go seng boima go lepalepana le tsone fa o tlhaloganya gore di ka ama jang ngwana wa gago wa dingwaga tsa bolesome. Ela tlhoko dikai dingwe.
GO SIMOLOLA GO NNA LE “MAATLA A GO AKANYA”
Moaposetoloi Paulo o ne a re: “E rile ke le losea, ke ne ke tle ke bue jaaka losea, ke akanye jaaka losea, ke tlhalose dilo jaaka losea; mme e re ka jaanong ke le monna, ke nyeleditse mekgwa ya losea.” (1 Bakorintha 13:11) Jaaka mafoko a ga Paulo a bontsha, bana le bagolo ga ba akanye ka tsela e e tshwanang. Jang?
Gantsi bana ga ba akanyetse dilo kwa teng. Go farologana le seo, bagolo bone gantsi ba kgona go akanyetsa dilo botoka le go dira ditshwetso tse di siameng. Ka sekai, gantsi bagolo ba akanya ka melao ya boitsholo le kafa se ba se dirang se tla amang ba bangwe ka teng. Ba ka tswa ba tlwaetse go akanya ka tsela eo. Basha bone, ga ba tlwaela go akanya jalo.
Baebele e kgothaletsa basha gore ba leke go nna le “bokgoni jwa go akanya.” (Diane 1:4) Tota e bile, Baebele e rotloetsa Bakeresete botlhe go dirisa ‘maatla a bone a go akanya.’ (Baroma 12:1, 2; Bahebera 5:14) Le fa go ntse jalo, ka dinako tse dingwe, e re ka ngwana wa gago wa dingwaga tsa bolesome a na le maatla ao, a ka a dirisa go ngangisana le wena, a ngangisana le ka sengwe se se lebegang se se botlhokwa. Kgotsa a ka bua sengwe se se bontshang gore ga a akanyetse dilo sentle. (Diane 14:12) Mo boemong jo bo ntseng jalo, o ka buisana jang le ene go na le gore lo ngangisane?
LEKA SENO: O se ka wa lebala gore ngwana wa gago wa dingwaga tsa bolesome o leka fela go dirisa bokgoni jwa gagwe jwa go baya mabaka mme a ka nna a fetola mogopolo wa gagwe ka se a se akanyang. Go bona gore tota o akanya eng, sa ntlha, akgola ngwana wa gago wa dingwaga tsa bolesome ka ntlha ya bokgoni jwa gagwe jwa go akanya. (“Ke tlhaloganya se o se buang, tota le fa ke sa dumalane gone.”) Go tswa foo, mo thuse go sekaseka tsela e a akanyang ka yone. (“A o akanya gore se o sa tswang go se bua se tshwanela maemo otlhe?”) O ka gakgamala go bona kafa ngwana wa gago wa dingwaga tsa bolesome a tla akanyetsang sentle ka teng se a se buileng a bo a se baakanya.
Nna kelotlhoko ka seno: Fa o buisana le ngwana wa gago wa dingwaga tsa bolesome, o se ka wa akanya gore ka metlha ke wena o tshwanetseng go dira tshwetso ya bofelo. Tota le fa go lebega ngwana wa gago wa dingwaga tsa bolesome a sa go reetsa, gantsi go tla nna le sengwe se se tla mo solegelang molemo mo puisanong ya lona go feta kafa o neng o akantse ka teng—kgotsa go feta kafa ene a neng a ka dumela ka teng. O se ka wa gakgamala fa mo malatsing a sekaenyana fela, ngwana wa gago a dumalana le wena kgotsa a bo a dira e kete o ne a ntse a akantse jalo.
“Ka dinako tse dingwe nna le morwaake re ngangisana ka dilo tse di sa reng sepe—ka sekai, fa ke mmolelela gore a go somarele dilo kgotsa gore a tlogele go rumola monnawe. Mme gantsi go lebega a batla gore ke mmotse gore o ne a akantse eng le gore ke bontshe gore ke a tlhaloganya mme ke re, ‘Ehe, go ntse jalo’ kgotsa ‘Kante o akanya jalo.’ Fa ke akanya ka seo, ke bona gore fa nkabo ke buile sengwe se se tshwanang le seo, gongwe re ka bo ile ra se ka ra nna le dikomang tse dintsi jalo.”—Kenji, Japan.
O ITLHOPHELA DILO TSE A DI DUMELANG
Karolo e e botlhokwa ya go godisa ngwana wa gago yo mosha ke go dira gore fa a tswa mo gae a bo a kgona go nna mogolo yo o nang le maikarabelo. (Genesise 2:24) Seo se akaretsa gore a simolole go batla go supa gore ke motho yo o ntseng jang—ka mekgwa ya gagwe, dilo tse a di dumelang le melao e a tshelang ka yone. Fa mosha yo o setseng a itse gore o batla go nna motho yo o ntseng jang a lebane ke kgatelelo ya go dira se se sa siamang, o tla dira se se fetang fela go akanya ka ditlamorago tsa gone. O tla ipotsa jaana: ‘Ke motho yo o ntseng jang? Ke tshela ka melao e e ntseng jang? Motho yo o tshelang ka melao e e ntseng jalo o ne a tla dira eng mo seemong seno?’—2 Petere 3:11.
Baebele e re bolelela ka Josefa, lekawana lengwe le le neng le itse gore le batla go nna motho yo o ntseng jang. Ka sekai, fa mosadi wa ga Potifaro a mo rotloetsa go tlhakanela dikobo le ene, Josefa o ne a araba a re: “Ke ka dira jang bosula jo bogolo jono ka leofela Modimo?” (Genesise 39:9) Le fa gone Baiseraele ba ne ba ise ba newe molao o o iletsang boaka, Josefa o ne a tlhaloganya tsela e Modimo a lebang kgang eno ka teng. Mo godimo ga moo, mafoko a a reng “ke ka” a bontsha gore o ne a leba dilo ka tsela e Modimo a di lebang yone—sengwe se se bontshang gore e ne e le motho yo o ntseng jang.—Baefeso 5:1.
Ngwana wa gago le ene o simolotse go bontsha gore o batla go nna motho yo o ntseng jang. Seno ke selo se sentle, ka gonne dilo tse a di dumelang di tla mo thusa go lebana le kgatelelo ya balekane ba gagwe le gore a se ka a ineela. (Diane 1:10-15) Kafa letlhakoreng le lengwe, go bo a setse a batla go itshupa gore ke motho yo o ntseng jang go ka dira gore a batle go ngangisana le wena. Fa seo se direga, o ka dira eng?
LEKA SENO: Go na le gore lo simolole go ngangisana, boeletsa se a se buileng. (“Mma ke go tlhaloganye sentle. A o a re . . . ”) Go tswa foo, botsa dipotso. (“Ke eng se se dirang gore o ikutlwe jalo?” kgotsa “Ke eng se se dirileng gore o dire tshwetso e e ntseng jalo?”) Dira gore ngwana wa gago a ntshe maikutlo a gagwe. Mo letle gore a tlhalose dilo tse a di dumelang. Fa e le gore maikutlo a a nang le one a bakiwa fela ke go bo lo sa rate dilo tse di tshwanang mme e se kgang ya gore se a se buang se siame kgotsa ga se a siama, bontsha ngwana wa gago gore o tlotla tsela e a ikutlwang ka yone—tota le fa o sa dumalane ka botlalo le ene.
Go batla go supa gore ke motho yo o ntseng jang—le go bo a batla go itlhophela dilo tse a di dumelang—go tlwaelegile e bile go ka mo thusa. Tota e bile, Baebele ya re Bakeresete ga ba a tshwanela go nna jaaka bana ba bannye ‘ba heheutlwa ke makhubu e bile ba akgaakgelwa kwa le kwa ke phefo nngwe le nngwe ya thuto.’ (Baefeso 4:14) Ka jalo, kgothaletsa o bo o letle ngwana wa gago go ikitse le go itlhophela dilo tse a di dumelang.
“Fa ke bontsha bomorwadiake gore ke ikemiseditse go ba reetsa, ba iketleeletsa thata go akanya ka tsela e ke ikutlwang ka yone le fa bone ba sa ikutlwe jalo. Ke nna kelotlhoko gore ke se ka ka ba patelela go akanya ka tsela e nna ke akanyang ka yone mme ke dira gore ba itlhophele se ba se dumelang.”—Ivana, Czech Republic.
TLHOMAMA, MME O NNE TEKATEKANO
Jaaka bana ba bannye, bana bangwe ba dingwaga tsa bolesome ba ithutile go nna ba boeletsa selo se le sengwe go dira gore batsadi ba bone ba ineele. Fa e le gore seo se direga gantsi mo lelapeng la gago, nna kelotlhoko. Le fa go ineela go ka tswa go dira gore o ikhutse ka nakwana, fa o ineela o tla bo o ruta ngwana wa gago wa dingwaga tsa bolesome gore go ngangisana ke tsela ya go bona se a se batlang. Tharabololo ke eng? Latela kgakololo eno ya ga Jesu: “A lefoko la lona la Ee le reye Ee, Nnyaa wa lona, Nnyaa.” (Mathaio 5:37) Gantsi basha ba ka se ngangisane le wena fa ba itse gore o tlhomame.
Ka nako e tshwanang, nna tekatekano. Ka sekai, letla ngwana wa gago go tlhalosa gore ke ka ntlha yang fa a akanya gore nako e a e beetsweng ya go tla gae e tshwanetse go fetolwa mo lekgetlhong le le rileng. Mo maemong a a ntseng jalo, ga o ineele go gatelelwa mme o latela fela kgakololo eno ya Baebele: “A go nna tekatekano ga lona go itsiwe mo bathong botlhe.”—Bafilipi 4:5.
LEKA SENO: Nnang le kokoano ya lelapa e mo go yone go tlotliwang ka dinako tsa go tla gae le melao e mengwe ya mo lelapeng. Bontsha gore o ikemiseditse go reetsa le go sekaseka mabaka otlhe pele ga o dira tshwetso. Roberto, rre mongwe wa kwa Brazil o akantsha jaana: “Bana ba dingwaga tsa bolesome ba tshwanetse go bona gore batsadi ba bone ba ikemiseditse go dumela fa ba ba kopa sengwe, fa e le gore se ba se kopang ga se thulane le molaomotheo ope wa Baebele.”
Gone ke boammaaruri gore ga go na motsadi ope yo o itekanetseng. Baebele ya re: “Re kgotšwa makgetlo a le mantsi.” (Jakobe 3:2) Fa o lemoga gore ka tsela nngwe o dirile gore lo ngangisane, o se ka wa okaoka go kopa maitshwarelo mo ngwaneng wa gago wa dingwaga tsa bolesome. Fa o dumela gore o dirile phoso o tlhoma sekao sa go nna boikokobetso mme seo se tla thusa ngwana wa gago gore le ene a dire jalo.
“Nako nngwe fa re sena go ngangisana, fa ke sena go ritibala, ke ne ka kopa morwaake maitshwarelo. Seo se ne sa dira gore le ene a ritibale mme ga dira gore go nne motlhofo gore a ntheetse.”—Kenji, Japan.
^ ser. 3 Maina mo setlhogong seno a fetotswe.
IPOTSE JAANA . . .
Ke ditsela dife tse nka tswang ke dira gore re nna le ngwana wa me wa dingwaga tsa bolesome re ngangisane?
Nka dirisa jang tshedimosetso e e mo setlhogong seno go tlhaloganya ngwana wa me wa dingwaga tsa bolesome botoka?
Nka dira eng go buisana le ngwana wa me wa dingwaga tsa bolesome—kwantle ga go ngangisana?

robotstxt: allowed

filter: keep


text:
Ke ka Ntlha Yang fa Batho ba Swa?
Karabo ya Baebele
Ke ga tlholego go botsa gore ke ka ntlha yang fa batho ba swa, segolobogolo fa mongwe yo re atamalaneng le ene a swa. Baebele ya re: “Lobolela lo lo bakang loso ke boleo.”—1 Bakorintha 15:56.
Ke ka ntlha yang fa batho botlhe ba leofile e bile ba swa?
Batho ba ntlha, Adame le Efa, ba ne ba latlhegelwa ke matshelo a bone ka gonne ba ne ba leofetse Modimo. (Genesise 3:17-19) Go tsuologela Modimo ga bone go ne go tla felela ka loso ka gonne Modimo ke ene a nang le “motswedi wa botshelo.”—Pesalema 36:9; Genesise 2:17.
Adame o ne a fetisetsa diphelelo tsa boleo mo baneng ba gagwe botlhe. Baebele ya re: “Boleo bo ne jwa tsena mo lefatsheng ka motho a le mongwe le loso ka boleo, loso lo ne lwa anamela kwa bathong botlhe ka gonne ba leofile botlhe.” (Baroma 5:12) Batho botlhe ba swa ka go bo botlhe ba leofile.—Baroma 3:23.
Kafa loso lo tla fedisiwang ka teng
Modimo o solofetsa gore go tla nna le nako e ka yone ‘a tla kometsang loso ka bosaengkae.’ (Isaia 25:8) Gore a fedise loso, o tshwanetse go tlosa selo se se lo bakang, e leng boleo. Modimo o tla dira seno a dirisa Jesu Keresete, yo o “tlosang boleo jwa lefatshe.”—Johane 1:29; 1 Johane 1:7.


text:
DIPOROJEKE TSA THUTO YA BAEBELE
Diporojeke Tsa Thuto ya Baebele
Ikele Tlhoko Gore O se Ka wa Rata Maemo!
Ithute dikotsi tsa go nna le moya wa go rata maemo mo go Dafide, Abesalome le Joabe. Itseele porojeke eno, bala polelo ya Baebele mme o bone jaaka fa tiragalo eno e ama botshelo jwa gago!
TSE DINGWE TSE O KA DI ITSEELANG
Diporojeke tseno di diretswe go thusa basha go tlhaloganya Baebele. Itseele porojeke nngwe le nngwe, bala ka tiragalo ya mo Baebeleng, mme o bone jaaka fa tiragalo eno e ama botshelo jwa gago!


text:
TSOGANG! FEBRUARY 2014
Kafa o ka Dirisang Nako ya Gago ka Botlhale ka Teng
Fa nako e ile, e etse ruri. Sekaseka ditsela tse nnè tse di thusitseng batho ba le bantsi go dirisa nako ya bone mo dilong tse di botlhokwatlhokwa mo botshelong.
Ditiragalo Tsa Lefatshe
E bua ka: go tsenngwa ga dinaka tsa tlou ka bokukuntshwane kwa Malaysia, go se ikanngwe ga kereke kwa Italy, malwetse mo Afrika le go betšha ga bana kwa Australia.
Go Buisana le Meya
Batho ba le bantsi ba leka go buisana le baswi, mme Baebele ya reng ka seo?
Kafa o ka Dirisang Nako ya Gago ka Botlhale ka Teng
Tsela nngwe ya go dirisa nako ya gago sentle ke ka go sekaseka botshelo jwa gago mo dintlheng tse pedi. Ke dife tseo?
Moitse wa Biotechnology o Tlhalosa Tumelo ya Gagwe
Fa Dr. Hans Kristian Kotlar a ithuta ka thulaganyo ya mmele wa motho ya go lwantsha malwetse o ne a simolola go ipotsa gore botshelo bo simologile jang. Go ithuta Baebele go ne ga araba dipotso tsa gagwe jang?
Constantine
Bona kafa ditiro tsa ga Constantine tsa dipolotiki le tsa bodumedi di neng tsa ama ditumelo tsa dikereke di le dintsi gompieno ka teng.
Fa Morwadio wa Mosha a Gateletswe mo Maikutlong
Basetsana ba le bantsi ba fekeediwa ke diphetogo tse di ba diragalelang. Batsadi ba ka ba thusa jang go lepalepana le go gatelelwa mo maikutlong?
Lobone Lwa Sebonesanawa sa Photuris
Tshenekegi eno e nnyennye e tlhotlheleditse borasaense jang go dira di-LED tse di bonesang botoka, tse di dirisiwang go dira didirisiwa tse dintsi tsa eleketeroniki?
Tse Dingwe
A o Tshwenyegile Thata ka Ditebego Tsa Gago?
Fa o sa kgotsofalele ditebego tsa mmele wa gago, o ka dira jang gore o itebe ka tsela e e tshwanetseng?
Tsala ya Mmatota ke Efe?
Ditsala tsa maaka di dintsi, mme o ka bona ya mmatota jang?
Ke Tshwanetse go Itse Eng ka go Romela Melaetsa e e Hepisang ka Founo?
A o nna o patelediwa go romela ditshwantsho tse di hepisang ka founo? Ditlamorago tsa go romela ditshwantsho tse di hepisang ka founo ke dife? A ke tsela fela e e seng kotsi ya go bontsha mongwe gore o a mo kgatlhegela?
Basha ba Bua ka go Tshela ka Tsela e e Siametseng Botsogo
A o fitlhela go le thata go ja sentle le go ikatisa? Mo bidiong eno e khutshwane basha ba tlotla ka gore ba dira eng gore ba nne ba na le botsogo jo bo siameng.
Moshe o Golela Kwa Egepeto
Ke eng fa mmaagwe Moshe a ne a mo fitlha mo Nokeng ya Nile? Ithute mo go oketsegileng ka ga Moshe, ba lelapa la gagwe le ka morwadia Faro.


text:
Motse wa Serule
Serule ke motse o o mo kgaolong ya legare mo Botswana. Serule, o nale seemo sa loapi sa selekanyo sa -21.95 (21° 56' 60 S) gape le sa 27.3 (27° 18' 0 E), ke motse o o mo mebilen, fa thoko ga tsela, kgotsa fa thoko ga seporo sa terena. Motse o o bonwa fa tlhoko ga tsela ya Francistown le Palapye, gape ke motse yo o botlhokwa o o kopanyang diporo tse di tswelang kwa bokone jwa toropong ya Francistown, le borwa jwa motse wa Palapye gape le mo botlhaba jwa toropo ya moepo ya Selebi-Phikwe, e e dikhilomethara tse di masome a bosupa le bobedi go tswa kwa Palapye go ya fela kwa godimo mo tseleng e e yang bokone jwa tsela ya A1, dikhilomethara tse di masome a boferabobedi le bobedi go ya Francistown mo borwa jwa tsela ya A1 gape le dikhilomethara tse di masome a borataro mo bophirima jwa toropo ya Selibe Phikwe go ya kwa makopanelong a tsela.. O bonwa thata mo dikhilometharang tse di makgolo a mararo le masome a mane mo botlhaba selekanyo sa seemo sa loapi sa (90°) gongwe e ka nna bogare jwa lefatshe la Botswana gape le dikhilomethara tse di makgolo a mararo,masome a boraro le bobedi mo seemong sa loapi sa selekanyo sa mo bokone jwa (26°) toropokgolo Gaborone.
Contents
Dipalo tsa batho[baakanya | edit source]
Palo tsa batho go ya ka palo batho ya ngwaga wa 2001 e ne e le 2,268 gape e akanyediwa go fetla selekanyo sa 3000 mo bofelong jwa ngwaga wa 2011. Banni ba motse wa Serule ba akaretsa Bangwato, Bakwena, Batalaote, Bakalanga, Bahurutshe gape le dikgotlana tse di leng teng ke tsa Borotsi, Mokwena, Botalaote, Basimaneng le Leupane. Lefelo le ka nna selekanyo sa dikhilomethara tse di makgolo la Serule le nale palo ya batho ba ka nna 1515 (0.000015 motho a le mongwe a tsaya ntlha ngwe a lefatshe) gape le go tsholetsega ga lefatshe ga selekanyo sa makgolo a boferabongwe,boferabongwe le boraro mo lefatsheng.
Dipolotiki le Puso[baakanya | edit source]
Kgosi ya motse ke Kgosi Oletile Modise, Motalaote yo o tsereng bogosi ka ngwaga wa 2001 go tsweng mo go kgosi Tau Lesego. Oletile Modiseke morwa Kgosi Gabana yo o simolotseng motse . Kgosi Modise o thusiwa ke Kgosi Mmese. Banni ba Serule ba eteletswe pele ke phuthego ya Botswana Democratic Party. Boleng teng jwa phuthego ya Botswana National Front mo motseng bo ne jwa nyelela se se latedisa tshimololo ya bolengteng jwa phuthego ya Botswana Congress Party e e tswelelang e le yone e e itesang borathana le fa e sena tatedi e e tseneletseng.
Mokhanselara wa Serule ke Seno Fani Mokhondo yo o ka fa tlase ga phuthego ya Botswana Democratic Party. Mokhanselara Seno Fane Mokhondoke leloko la Presidential Certificate of Honour ka ngwaga wa 2006. Presidential Certificate of Honour e tlhalosiwa e le “setlankana se se abelwang motho go bo a berekile ka lobaka gape a le boikanyego mo lefatsheng la Botswana.” Tona wa lefatshe mo bogompienong wa Tshireletso,kagiso le tlhokgamo ke ene moemedi wa motse kwa khuduthamageng wa kgaolo ya Serowe bokone botlhaba,yo o ka fa tlase ga phuthego e e busang. Badirela molao ba ba ntseng ba emetse Serule ba akaretsa tautona Festus Gontebanye Mogae gape le Lephimotswe Boyce Sebetlela yo kileng a bo e le tona kwa khuduthamageng.
Ditlhabololo tsa Dikago[baakanya | edit source]
Le fa Serule e le motse yo o nang le dipalo tsa batho ba ba palo e e tsenang mo seatleng,mo nakong e e fitileng go nnile le ditlhabololo tsa dikago. Dikago tsa mantlo di fa bosupi ka mefutla ya dikago tsa tsone tse di tlhabologileng. Bontsi jwa ditirelo tse di ka bonwang mo Botswana gape le mo ditoropong di ka bonwa gape le kwa motseng wa Serule. Ke nngwe ya dikgaolo tse di mo maemong a lesome mo go laoleng ga sepodise sa Botswana mo Serule. Gape mo motseng go nale sekolo sa Little Tomy Day Care Centre, Serule Primary School, Bonwatlou Junior School,kokelwana ya Serule, le poso. Bonno jwa one jo bo rileng fa tlhoko ga tsela ya A1bo bakile tshimolodiso ya lefelo le go kalwang bokete jwa dikoloi tsa megobagoba gape le dikolo tse dingwe tse ditona tse di simolotsweng ka ngwaga wa 2000. Motse o o akola tsela e e dikhilometharanyana e e mo motseng. Gape le e e leng teng kwa difikantsweng tsa Majoje, tse di bonwang kwa dithabeng tsa Majoje tse o kareng lefelo la peeletso la ditso la motse.
Itsholelo[baakanya | edit source]
Banni ba motse wa Serule bontsi ba bone ke balimi ka jalo ba ikaegile thata ka temo thuo agriculture le fa go ntse go nale palonyana ya batho ba ba ikaegileng ka mebereko mo motseng le kwa ditoropong tse di mabapi. Bontsi ba bone ke balemi barui ba ba direlang go jesa malwapa a bone. Ba nale dikgomo kwa merakeng ya Makgorwane, Libu, Xomexhwa, le Seokane. Majoje ke lone lefatshe le ba lemelang kwa go lone le tsaya thobo ya bone.
O ka tsibogela[baakanya | edit source]
- Boemelo jwa terena mo Botswana
Dipadi tse dingwe.[baakanya | edit source]
Dikgoge tsa kwa ntle[baakanya | edit source]
Coordinates: 21°55′24″S 27°19′15″E / 21.92333°S 27.32083°E


text:
BAITHUTI BA GA JAANONG
Go nna moithuti
Go botlhokwa gore o rulaganyetse kwa pele ka go sola dithuto tsa gago molemo o sa ntse o na le nako e ntsi ya metshameko, dilo tsa go itlosa bodutu le ya go itumela le ditsala. Mo segokeng seno, o tla bona tshedimosetso yotlhe e o e tlhokang ka khalendara ya dithuto ya YBB, jaaka matlha le dintlha ka botlalo tsa go ikwadisa, meletlo ya kalogo le ditlhatlhobo. Go go thusa gore o kgone go rulaganya tiro ya gago le go tshameka ka botlalo mo kotareng nngwe le nngwe, segoke seno se go isa gape kwa dibukeng tsa ngwaga tsa kakaretso tsa manaanethalo a dithuto a Khampase ya Mafikeng, Khampase ya Potchefstroom le Khamphase ya Khutlotharo ya Lekwa.
Segoke seno gape se go thusa go bona ditirelo tse di farologaneng tse di mosola mo ithaneteng tse di ka go bolokelang nako, jaaka go ikwadisa, go botsa dipotso ka akhaonto ya gago le go botsa ka tsa thuto, e bile o ka kgona go bona direkoto tsa gago tsa baithuti le dipholô tsa ditlhatlhobo.
Dilo tse dingwe tse di mosola tse o ka kgonang go di bona ke VUMA! le Tikatikwe ya Mekgele-Tiro:


text:
A o Ka Kgona go Bona Modimo Yo o Sa Bonaleng?
“MODIMO ke Moya,” batho ga ba kgone go mmona. (Johane 4:24) Le fa go ntse jalo, Baebele e umaka gore ka tsela nngwe bangwe ba ile ba bona Modimo. (Bahebera 11:27) Seo se kgonega jang? A o ka kgona go bona “Modimo yo o sa bonaleng”?—Bakolosa 1:15.
Re ka tshwantshanya seno le motho yo o tshotsweng e le sefofu. A bofofu jwa gagwe bo dira gore a se ka a tlhaloganya gotlhelele dilo tse di mo dikologileng. E seng ka botlalo. Go na le ditsela tse di farologaneng tse ka tsone motho yo o foufetseng a kgonang go tlhaloganya batho le dilo tse di mo dikologileng. Monna mongwe wa sefofu o ne a re: “Motho ga a bone fela ka matlho. Le ka tlhaloganyo o kgona go bona.”
Ka tsela e e tshwanang, le fa gone o sa kgone go bona Modimo, o ka dirisa ‘matlho a pelo ya gago’ go mmona. (Baefeso 1:18) Ela tlhoko ditsela di le tharo tse o ka dirang seo ka tsone.
“DI LEMOGIWA KA DILO TSE DI DIRILWENG”
Gantsi motho yo o foufetseng o na le ditemosi tse di bogale tsa go utlwa le go ama, tse a di dirisang go tlhaloganya dilo tse a sa kgoneng go di bona. Ka tsela e e tshwanang, o ka kgona go dirisa ditemosi tsa gago go tlhaloganya dilo tse di go dikologileng le go tlhaloganya Modimo yo o sa bonaleng yo a di bopileng. “Dinonofo tsa gagwe tse di sa bonaleng di bonwa sentle mo popong ya lefatshe go ya pele, ka gonne di lemogiwa ka dilo tse di dirilweng.”—Baroma 1:20.
Ka sekai, akanya ka legae la rona. Lefatshe le dirilwe ka tsela e e kgethegileng e seng fela gore re itumelele go tshela mo go lone ka gonne go ne go se na sepe se sengwe. Fa re ntse mo pheswaneng e e monate, re aramela mogote wa letsatsi, re nwa matute a leungo le le monate kgotsa re utlwa molodi o o monate wa dinonyane di opela, re a itumela. A dimpho tseno ga di bontshe gore Mmopi wa rona o a re akanyetsa, o bonolo e bile o pelotshweu?
O ka ithuta eng ka Modimo mo dilong tse o di bonang mo lobopong? Selo sa botlhokwa ke gore magodimo a bontsha maatla a Modimo. Bosupi jwa bosheng jaana jwa saense bo bontsha gore lobopo ga lo atologe fela mme gape lo dira jalo ka bonako jo bo seng kana ka sepe! Bosigo fa o leba loapi, akanya ka seno: Maatla ano a a dirang gore lobopo lo atologe jaana ka selekanyo se segolo a tswa kae? Baebele e re bolelela gore Mmopi o na le “maatla a a boitshegang.” (Isaia 40:26) Popo ya Modimo e re bontsha gore ke “Mothatayotlhe”—O “goletsegile mo maatleng.”—Jobe 37:23.
“MOTHO YO O ILENG A MO TLHALOSA”
Mmè mongwe yo o nang le bana ba babedi ba ba sa boneng a re: “Go bua ke karolo ya botlhokwa thata ya go ithuta. Ba bolelele sengwe le sengwe se o se bonang le se o se utlwang mme o iketleeletse go tswelela o ba tlhalosetsa se o se bonang. O matlho a bone.” Ka tsela e e tshwanang, le fa gone go se “motho ope yo o kileng a bona Modimo,” Morwa Modimo e bong Jesu, “yo o fa sehubeng kwa go Rara ke ene yo o mo tlhalositseng.” (Johane 1:18) E re ka Jesu e le wa ntlha go bopiwa ke Modimo e bile e le Morwawe yo o tsetsweng a le esi, o ne a nna “matlho” a rona a go tlhodumela kwa magodimong. Ke ene a nang le tshedimosetso e ntsi thata ka Modimo yo o sa bonaleng.
Ela tlhoko dilo di le mmalwa tse Jesu yo o ileng a fetsa dingwaga di le dibilionebilione a na le Rraagwe, a neng a di tlhalosa ka Modimo:
Modimo o dira a sa kgaotse. “Rre o ntse a dira go fitlha jaanong.”—Johane 5:17.
Modimo o itse dilo tse re di tlhokang. “Rraalona o itse dilo le fa e le dife tse lo di tlhokang le pele ga lo mo kopa.”—Mathaio 6:8.
Modimo o re tlhokomela ka bopelotshweu. ‘Rraalona yo o kwa magodimong . . . o tlhabisetsa batho ba ba boikepo le ba ba molemo letsatsi la gagwe e bile o nesetsa batho ba ba siameng le ba ba sa siamang pula.’—Mathaio 5:45.
Modimo o amega ka mongwe le mongwe wa rona. “A dithaga tse pedi ga di rekisiwe ka ledi la tshipi la tlhwatlhwa e e kwa tlase? Le fa go ntse jalo ga go le fa e le nngwe ya tsone e e tla welang fa fatshe kwantle ga kitso ya ga Rraalona. Mme meriri ya ditlhogo tsa lona e badilwe yotlhe. Jalo se boifeng: lo botlhokwa go feta dithaga tse dintsi.”—Mathaio 10:29-31.
MOTHO YO O NENG A TSHWANA LE MODIMO YO O SA BONALENG
Batho ba ba sa boneng le batho ba ba bonang, gantsi ba tlhaloganya dilo ka ditsela tse di sa tshwaneng. Motho yo o sa boneng a ka nna a tsaya moriti e le lefelo le le tsiditsana le le sireletsang mo mogoteng wa letsatsi mme e se lefelo le le lefifi le le senang lesedi la letsatsi. Fela jaaka motho yo o sa boneng gotlhelele a sa kgone go bona moriti kana lesedi la letsatsi, le rona ga re ka ke ra tlhaloganya Jehofa ka borona. Ke gone ka moo, Jehofa a neng a re naya motho yo o itekanetseng yo o tshwanang kgo le Ene ka dinonofo le ka botho jwa gagwe.
Motho yoo e ne e le Jesu. (Bafilipi 2:7) Jesu ga a ka a bua fela ka Rraagwe gape o ne a bontsha gore Modimo o ntse jang. Morutwa wa ga Jesu e bong Filipo o ne a botsa jaana: “Morena, re bontshe Rara.” Jesu o ne a mo araba a re: “Yo o mponeng o bone le Rara.” (Johane 14:8, 9) Ditiro tsa ga Jesu di go “bontsha” eng ka ga Rraagwe?
Jesu o ne a le lorato, a le boikobo e bile a atamelesega. (Mathaio 11:28-30) Botho jwa gagwe jo bo lapolosang bo ne bo dira gore batho ba mo atamele. Jesu o ne a utlwa botlhoko jo batho ba neng ba bo utlwa, gape o ne a itumela le bone. (Luke 10:17, 21; Johane 11:32-35) Fa o ntse o bala kgotsa o reeditse dipego tsa Baebele tse di buang ka Jesu, dirisa ditemosi tsa gago mme o dire gore ditiragalo tseo e nne tsa mmatota mo mogopolong wa gago. Fa o tlhatlhanya ka tsela e Jesu a neng a dirisana le batho ka yone, o tla kgona go lemoga sentle botho jo bontle jwa Modimo mme o tla atamelana le ene.
GO KOPANYA DIKAROLO TSOTLHE
Mokwadi mongwe o ne a bolela jaana fa a tlhalosa tsela e motho yo o sa boneng a tlhaloganyang dilo ka yone: “O kokoanya tshedimosetso ka bongwe ka bongwe, go tswa mo metsweding e e farologaneng (go ama, go dupelela, go utlwa, jalo le jalo) mme ka tsela nngwe o tshwanetse go e kopanya go nna selo se le sengwe.” Ka tsela e e tshwanang, fa o ntse o lebile dilo tse Modimo a di bopileng, o bala ka se Jesu a ileng a se umaka ka ga Rraagwe, le go sekaseka tsela e Jesu a neng a bontsha dinonofo tsa Modimo ka yone, o tla bona setshwantsho se sentle tota ka Jehofa. O tla tsaya Modimo e le motho wa mmatota.
Seo ke se se neng sa diragalela Jobe yo o neng a tshela mo metlheng ya bogologolo. Kwa tshimologong o ne a bua a “sa tlhaloganye.” (Jobe 42:3) Mme morago ga go sekaseka ditiro tsa popo tse di gakgamatsang tsa Modimo, o ne a tlhotlheletsega go bua jaana: “Ke utlwile kaga gago ka magatwe, mme jaanong leitlho la me le a go bona.”—Jobe 42:5.
‘Fa o batla Jehofa, o tla dira gore o mmone’
Le wena seo se ka go diragalela. ‘Fa o batla Jehofa, o tla dira gore o mmone.’ (1 Ditiragalo 28:9) Basupi ba ga Jehofa ba tla itumelela go go thusa go batla Modimo yo o sa bonaleng le go mmona.


text:
Mosimolodi wa Lona ke Mang?
Phuthego ya segompieno ya Basupi ba ga Jehofa e simologile mo bofelong jwa lekgolo la bo19 la dingwaga. Ka nako eo, setlhotswana sa baithuti ba Baebele ba ba neng ba nna gaufi le Pittsburgh, Pennsylvania, kwa United States, se ne sa simolola thulaganyo ya go sekaseka Baebele ka kelotlhoko. Ba ne ba bapisa dithuto tse di neng di rutwa ke dikereke le se tota Baebele e se rutang. Ba ne ba simolola go phasalatsa se ba neng ba se ithuta mo dibukeng, mo makwalodikgannyeng le mo makasineng o gone jaanong o bidiwang Tora ya Tebelo—E Itsise Bogosi Jwa ga Jehofa.
Mongwe wa baithuti bao ba Baebele ba ba tlhoafetseng e ne e le monna yo o bidiwang Charles Taze Russell. Le fa ka nako eo Russell a ile a etelela pele tiro eo ya go ruta Baebele e bile e ne e le ene mokwadi wa ntlha wa Tora ya Tebelo, e ne e se ene mosimolodi wa bodumedi jo bosha. Boikaelelo jwa ga Russell le Baithuti ba Baebele ba bangwe, e leng leina le ka nako eo ba neng ba itsege ka lone, e ne e le go buelela dithuto tsa ga Jesu Keresete le go latela tsela ya go dira dilo ya phuthego ya Bakeresete ba lekgolo la ntlha la dingwaga. E re ka Jesu e le ene Mosimolodi wa Bokeresete, re mo tsaya e le ene mosimolodi wa phuthego ya rona.—Bakolosa 1:18-20.


text: 10 Gonne e re ka Molao o na le moriti+ wa dilo tse di molemo tse di tla tlang, mme e seng tsone dilo totatota, batho ka ditlhabelo tse di tshwanang tse ba di isang tshupelo ba sa kgaotse ngwaga le ngwaga, ga ba ka ke le ka motlha ba itekanedisa+ ba ba atamelang.2 Go seng jalo, a ditlhabelo di ka bo di sa khutla go isiwa tshupelo, ka gonne ba ba dirang tirelo e e boitshepo ba ba neng ba ntlafaditswe gangwe fela ba ka bo ba sa tlhole ba ikutlwa ba na le maleo?+3 Go farologana le seo, ditlhabelo tseno di dira gore maleo a gakologelwe ngwaga le ngwaga,+4 gonne ga go kgonege gore madi a dipoo le a dipodi a tlose maleo.+5 Ka gone fa a tla mo lefatsheng a re: “‘O ne o sa batle setlhabelo le tshupelo,+ mme o ne wa mpaakanyetsa mmele.+6 O ne wa se ka wa amogela ditshupelo tse di fisiwang di feletse le tshupelo ya boleo.’+7 Mme ka re, ‘Bona! Ke tlile (mo momenong wa buka go kwadilwe kaga me)+ go dira thato ya gago, wena Modimo.’”+8 Morago ga gore pele a re: “O ne wa se ka wa batla le gone o ne wa se ka wa amogela ditlhabelo le ditshupelo le ditshupelo tse di fisiwang di feletse le tshupelo ya boleo”+—ditlhabelo tse di isiwang tshupelo go ya ka Molao+—9 o ne a re: “Bona! Ke tlile go dira thato ya gago.”+ O tlosa se e leng sa ntlha gore a tle a tlhome se e leng sa bobedi.+10 Ka “thato”+ e go bolelwang ka yone re itshepisitswe+ ka tshupelo+ ya mmele wa ga Jesu Keresete gangwe+ felafela.11 Gape, moperesiti mongwe le mongwe o ema+ letsatsi le letsatsi+ gore a dire tirelo a bo a ise ditlhabelo di le dingwe fela tshupelo gantsintsi, ka gonne di sa kgone le fa e le ka nako epe go tlosa maleo ka botlalo.+12 Mme monna yono o ne a isetsa ruriruri+ setlhabelo se le sengwe tshupelo a se isetsa maleo a ba a nna kafa seatleng sa moja sa Modimo,+13 go tloga ka nako eo go ya pele a letile go fitlha baba ba gagwe ba bewa jaaka sebeo sa dinao+ tsa gagwe.14 Gonne ke ka tshupelo e le nngwe ya setlhabelo+ a itekanedisitseng+ ruriruri ba ba itshepisiwang.15 Mo godimo ga moo, moya o o boitshepo+ le one o re naya bosupi, gonne fa o sena go re:16 “‘Eno ke kgolagano e ke tla golaganang le bone ka yone morago ga malatsi ao,’ go bua Jehofa. ‘Ke tla tsenya melao ya me mo dipelong tsa bone, e bile ke tla e kwala mo megopolong ya bone,’”+17 morago ga moo wa re: “Mme ga ke kitla ke tlhola ke gakologelwa maleo a bone le ditiro tsa bone tsa botlhokamolao ka gope.”+18 Jaanong koo go nang le boitshwarelo+ jwa tsone gone, ga go tlhole go na le tshupelo ya boleo.+19 Jalo, bakaulengwe, e re ka re na le bopelokgale jwa tsela ya go tsena+ mo lefelong le le boitshepo+ ka madi a ga Jesu,20 e a neng a re e simololela semolao e le tsela e ntšha le e e tshelang e e kgabaganyang sesiro,+ ke gore, nama ya gagwe,+21 e bile e re ka re na le moperesiti yo mogolo mo ntlong ya Modimo,+22 a re atameleng ka dipelo tse di boammaaruri ka go tlhomamisega mo go tletseng ga tumelo, dipelo tsa rona di kgatšhitswe di golotswe mo segakoloding se se boikepo+ le mebele ya rona e tlhapisitswe ka metsi a a phepa.+23 A re ngangatleleng go bolela phatlalatsa tsholofelo+ ya rona kwantle ga go reketla,+ gonne yo o solofeditseng o a ikanyega.+24 Mme a re akanyetsaneng gore re tlhotlheletsaneng+ mo loratong le mo ditirong tse di molemo,+25 re sa lese go phuthega mmogo+ ga rona, jaaka bangwe ba na le mokgwa oo, mme re kgothatsana,+ mme re dira jalo le go feta e re ka lo bona letsatsi le atamela.+26 Gonne fa re dira boleo ka boomo+ re sena go amogela kitso e e leng yone ya boammaaruri,+ ga go tlhole go na le setlhabelo sepe sa maleo se se setseng,+27 mme go na le tebelelo nngwe e e boifisang ya katlholo+ gape go na le lefufa le le tukang le le tlileng go laila ba ba ganetsang.+28 Motho ofe fela yo o itlhokomolositseng molao wa ga Moshe o swa kwantle ga bopelotlhomogi, ka bosupi jwa ba le babedi kgotsa ba le bararo.+29 Lo akanya gore motho yo o gatakileng+ Morwa Modimo le yo o tsereng madi+ a kgolagano a a neng a itshepisiwa ka one e le a boleng jo bo sa reng sepe, le yo o tlhapaditseng moya+ wa bopelonomi jo bo sa re tshwanelang ka lonyatso, o tla kaiwa a tshwanelwa ke kotlhao+ e e botlhoko thata go le kana kang?30 Gonne re a mo itse yo o neng a re: “Pusoloso ke ya me; ruri ke tla lefetsa”;+ mme gape: “Jehofa o tla atlhola batho ba gagwe.”+31 Ke selo se se boifisang go wela mo diatleng tsa Modimo yo o tshelang.+32 Le fa go ntse jalo, nnang lo gakologelwe malatsi a pele a mo go one, fa lo sena go sedimosediwa,+ lo neng lwa itshokela ntwa e kgolo tlase ga dipogo,+33 ka dinako dingwe fa lo ne lo bewa mo mpaananeng jaaka mo bobogelong+ mo dikgobong mmogo le mo dipitlaganong, mme ka dinako dingwe fa lo ne lo nna batlhakanedi le ba ba neng ba diragalelwa ke dilo tse di ntseng jalo.+34 Gonne lo ne lwa bontsha ba ba mo kgolegelong kutlwelobotlhoko lwa ba lwa itshokela ka boipelo go gapiwa+ ga dilo tsa lona, lo itse gore lona ka bolona lo na le thuo e e botoka le e e nnelang ruri.+35 Jalo, lo se ka lwa latlha kgololesego ya go bua,+ e e tla newang maduo+ a magolo.36 Gonne lo tlhoka boitshoko,+ gore fa lo sena go dira thato ya Modimo,+ lo amogele go diragadiwa ga tsholofetso.+37 Gonne go sa ntse go setse “lobakanyana lo lonnye thata,”+ mme “yo o tlang o tla goroga mme ga a na go diega.”+38 “Mme mosiami wa me o tla tshela ka ntlha ya tumelo,”+ mme, “fa a kata ka morago, moya wa me ga o mo itumelele.”+39 Jaanong ga re mofuta wa ba ba katang ka morago go ya tshenyegong,+ mme re mofuta o o nang le tumelo gore re kgone go boloka moya o tshela.+


text:
Polelo 58: Dafide le Goliathe
BAFILISITIA ba tla go lwantsha Baiseraele gape. Ka nako eo bomogoloe Dafide ba bararo ba mo mophatong wa masole a ga Saulo. Ka jalo letsatsi lengwe Jese o raya Dafide a re: ‘Isetsa bomogoloo mabele le senkgwe. Ba botse gore ba ntse ba tsoga jang.’
Fa Dafide a goroga kwa bothibelelong, o tabogela kwa masole a leng teng go ya go batla bomogolowe. Seganka sa Mofilisitia se se bidiwang Goliathe se tla go sotla ka Baiseraele. O ntse a dira seno moso mongwe le mongwe le maitseboa ka malatsi a le 40. O goa a re: ‘Tlhophang mongwe wa banna ba lona a tle go lwa le nna. Fa a ka fenya mme a mpolaya, re tla nna batlhanka ba lona. Mme fa nka fenya ka mmolaya, lo tla nna batlhanka ba rona. Ke lo gwetlha gore lo tlhophe mongwe a tle go lwa le nna.’
Dafide o botsa masole mangwe jaana: ‘Monna yo o bolayang Mofilisitia yono a bo a dira gore a se ka a tlhola a kgoba Baiseraele, o tla newa eng?’
Lesole lengwe le mo raya le re: ‘Saulo o tla naya monna yoo dikhumo di le dintsi. Gape o tla mo naya morwadie gore e nne mosadi wa gagwe.’
Le fa go ntse jalo, Baiseraele botlhe ba tshaba Goliathe ka gonne e le seganka. O boleele jwa dimetara di ka nna 3, mme o na le lesole le lengwe le le mo tshwaretseng thebe.
Masole mangwe a ya go bolelela Kgosi Saulo gore Dafide o batla go lwa le Goliathe. Le fa go ntse jalo, Saulo o raya Dafide a re: ‘Ga o ka ke wa kgona go lwa le Mofilisitia yono. O mosimanyana fela, mme ene ga a bolo go nna lesole botshelo jotlhe jwa gagwe.’ Dafide o araba jaana: ‘Ke bolaile bera le tau tse di neng di batla go bolaya dinku tsa ga rre. Mme Mofilisitia yono o tla nna jaaka nngwe ya tsone. Jehofa o tla nthusa.’ Ka jalo Saulo o mo raya a re: ‘Tsamaya, mme e kete Jehofa a ka nna le wena.’
Dafide o fologela kwa molapong a bo a batla maje a le matlhano a a borethe, mme o a tsenya mo kgetsaneng ya gagwe. Go tswa foo o tsaya motsekedi a bo a ya go kgatlhantsha seganka. Fa Goliathe a mmona, ga a dumele se a se bonang. O akanya gore o tlile go bolaya Dafide motlhofo fela.
Goliathe o mo raya a re: ‘Tla kwa go nna mme ke tla naya dinonyane le diphologolo mmele wa gago gore di o je.’ Mme Dafide o mo raya a re: ‘O tla kwa go nna ka tšhaka, ka lerumo le ka lerumo le le konopiwang, mme nna ke tla kwa go wena ka leina la ga Jehofa. Gompieno Jehofa o tla go tsenya mo seatleng sa me mme ke tla go bolaya.’
Gone fela foo Dafide o tabogela kwa go Goliathe. O ntsha leje mo kgetsaneng ya gagwe, o le tsenya mo motsekeding a bo a le konopa ka maatla a gagwe otlhe. Leje le ya ka tlhamalalo kwa go Goliathe le mo itaya mo phatleng, mme o wela fa fatshe o a swa! Fa Bafilisitia ba bona gore seganka sa bone se ole, botlhe ba a retologa ba a tshaba. Baiseraele ba a ba lelekisa mme ba fenya ntwa.
Dipotso
- Goliathe o gwetlha masole a Baiseraele jang?
- Goliathe o bogolo jo bo kana kang, mme Kgosi Saulo o solofetsa gore o tla naya motho yo o bolayang Goliathe eng?
- Dafide a reng fa Saulo a mmolelela gore ga a ka ke a kgona go lwa le Goliathe ka gonne Dafide e le mosimanyana fela?
- Fa Dafide a araba Goliathe, o bontsha jang gore o ikanya Jehofa?
- Jaaka fa o bona mo setshwantshong seno, Dafide o dirisa eng go bolaya Goliathe, mme go direga eng ka Bafilisitia morago ga moo?
Dipotso tse di oketsegileng
- Bala 1 Samuele 17:1-54.
Ke eng se se neng sa thusa Dafide gore a se ka a boifa, mme re ka etsa jang bopelokgale jwa gagwe? (1 Sam. 17:37, 45; Baef. 6:10, 11)
Ke eng fa Bakeresete ba tshwanetse go tila moya wa kgaisano o o tshwanang le wa ga Goliathe fa ba nna le seabe mo metshamekong kgotsa fa ba itlosa bodutu? (1 Sam. 17:8; Bagal. 5:26; 1 Tim. 4:8)
Mafoko a ga Dafide a bontsha jang gore o ne a na le tumelo ya gore Modimo o ne a tla mo ema nokeng? (1 Sam. 17:45-47; 2 Ditir. 20:15)
Go na le gore pego eno e tlhalose fela ntwa fa gare ga mephato e mebedi, e bontsha jang gore e ne e le ntwa fa gare ga medimo ya maaka le Modimo wa boammaaruri, Jehofa? (1 Sam. 17:43, 46, 47)
Masalela a a tloditsweng a etsa jang sekao sa ga Dafide sa go ikanya Jehofa? (1 Sam. 17:37; Jer. 1:17-19; Tshen. 12:17)


text:
Buka ya Ngwaga ya Basupi ba ga Jehofa ya 2014
Bala dintlhakgolo tsa kwa nageng ya Sierra Leone le ya Guinea, mme o itumelele go bala maitemogelo a a kgothatsang go tswa mo lefatsheng lotlhe.
Temana ya Ngwaga ya 2014
Temana ya rona ya ngwaga ya 2014 ya re “A Bogosi Jwa Gago bo Tle.”
Lekwalo le le Tswang Kwa Setlhopheng se se Laolang
O tla kgothadiwa ke lekwalo le le agang semoyeng le le tswang kwa Setlhopheng se se Laolang.
Dintlhakgolo Tsa Ngwaga o o Fetileng
Bala ka diphetogo tse di itumedisang tse di bontshang gore phuthego ya ga Jehofa Modimo e gatela pele.
Go Rera le go Ruta mo Lefatsheng Lotlhe
Lorato lo tlhotlheletsa batho ba Modimo go rera dikgang tse di molemo ka Bogosi ka metlha. Bona se ba se fitlheletseng ka tiro ya bone ka 2013.
Sierra Leone le Guinea
Pego eno e tlhalosa tumelo e e sa reketleng le boineelo jwa Basupi ba ga Jehofa fa ba ntse ba rera dikgang tse di molemo mo dinageng tseno tsa Afrika.
Dingwaga di le Lekgolo Tse di Fetileng
—1914
1914, ngwaga o Baithuti ba Baebele ba neng ba ntse ba bua ka one kgabagare o ne o fitlhile.


text:
Tshwane
Tshwane ke motse setoropo wa Gauteng mo Afrika Borwa. Go sa na le dipuisano mabapi le go fetolela leina la Pretoria go la Tshwane. Ga jaanong masepala o bitswa ka Tshwane, mme toropo yona e sa ntse e bitswa Pretoria. Maina a mangwe a mebila e me golo a setse a fetoletswe mo maineng a bagaka ba tokologo. Ga jaana go tlhokega go re go thalwe naga setsha gore maina a mantshwa a a tle a itsiwe. Le ka taba e ya maina a mebila, go sa na le ditlhora boroko ka tsele e diphetogo tse di di tsamaisitsweng ka yona.
Gompieno ke utlwile mo seyalemoyeng gore batho ba le bantsi ba sa ntse ba gakantshwa ke maina a maswa a mebila mo Pretoria. Bontsi ba batho bo sa ntse bo dirisa maina a mebila a kgale. Go lebega ge se se tlhola tlhakatlhakano ka ge bontshi ba batho bo sa ntse bo kgomaretse maina a o. Go tlhokega seo sengwe se se botoka se se ka dirang gore maina a a mebila a dirisiwe mo puong nngwe le nngwe ya letsatsi. Puo e e buiwang segolo setonna mo Pretoria ke Setswana se se tlakaneng le Sepedi le Afrikaans.


text:
Basupi ba ga Jehofa ba Ruta Batsadi le Bana Gore ba Itshireletse Kgatlhanong le Batho ba ba Sotlang Bana ka Thobalano
Baebele e laela batsadi gore ba rate bana ba bone, ba ba kaele, ba ba sireletse le go ba tsaya e le mpho e e tswang kwa Modimong. (Pesalema 127:3; Diane 1:8; Baefeso 6:1-4) Dingwe tsa dikotsi tse batsadi ba tshwanetseng go sireletsa bana kgatlhanong le tsone ke go sotliwa ka thobalano.
Basupi ba ga Jehofa ba na le dingwaga tse dintsi ba ntse ba gatisa le go anamisa tshedimosetso e e kgothaletsang tirisanommogo mo lelapeng. Gape ba gatisitse dikgatiso tse di thusang batsadi gore ba sireletse bana ba bone mo go sotliweng ka thobalano le go ruta bana ka batho ba ba sotlang bana ka thobalano. Dikgatiso tse di latelang, tse di gatisitsweng ke Basupi ba ga Jehofa, di naya kaelo e e maleba ka dikgang tseno. Ela tlhoko palo ya dikhopi le dipuo tse ditlhogo tseno di gatisitsweng ka tsone. *
Setlhogo: Incest—The Hidden Crime
Kgatiso: February 8, 1981, kgatiso ya Tsogang! ka Seesemane
Palo ya dikhopi: 7 800 000
Palo ya dipuo: 34
-
Setlhogo: Help for the Victims of Incest
Kgatiso: October 1, 1983, kgatiso ya Tora ya Tebelo ka Seesemane
Palo ya dikhopi: 10 050 000
Palo ya dipuo: 102
-
Ditlhogo: Child Molesting—Every Mother’s Nightmare; Child Molesting—‘Who Would Do a Thing Like That?’; Child Molesting—You Can Protect Your Child
Kgatiso: January 22, 1985, kgatiso ya Tsogang! ka Seesemane
Palo ya dikhopi: 9 800 000
Palo ya dipuo: 54
-
Ditlhogo: Batho Bao ba Ileng ba Sotlwa ba Sale Bana Mme ba Sotlwa ba Sena Molato; Dintho Tse di sa Bonaleng Kafa Ntle Tsa go Sotlwa ga Bana
Kgatiso: October 8, 1991, kgatiso ya Tsogang!
Palo ya dikhopi: 12 980 000
Palo ya dipuo: 64
-
Ditlhogo: Ngwana wa Gago o mo Kotsing!; Re ka Sireletsa Jang Bana ba Rona?; Thibelo mo Legaeng
Kgatiso: October 8, 1993, kgatiso ya Tsogang!
Palo ya dikhopi: 13 240 000
Palo ya dipuo: 67
-
Setlhogo: Protect Your Children
Kgatiso: Public Service Announcement Video Number 4, e e gatisitsweng ka 2002 ka Seesemane
Palo ya dipuo: 2
-
Setlhogo: Kafa Jesu a Neng a Sirelediwa ka Teng
Kgatiso: Kgaolo 32 ya buka ya Ithute mo Morutising yo Mogolo, e e gatisitsweng ka 2003
Palo ya dikhopi: 39 746 022
Palo ya dipuo: 141
-
Ditlhogo: Kotsi e Motsadi Mongwe le Mongwe a Tshwenyegileng ka Yone; Kafa o ka Sireletsang Bana ba Gago ka Teng; Dira Gore Lelapa la Gago e Nne Lefelo le le Sireletsegileng
Kgatiso: October 2007 kgatiso ya Tsogang!
Palo ya dikhopi: 34 267 000
Palo ya dipuo: 81
-
Ditlhogo: Nka Itshireletsa Jang mo Bathong ba ba Sotlang Bana ka Tlhakanelodikobo?; Dipotso Tse Batsadi ba di Botsang: A ke tshwanetse go bua le ngwanake ka tlhakanelodikobo?
Kgatiso: Kgaolo 32 le dintlha tse di oketsegileng tsa buka ya Dipotso Tse Basha ba di Botsang—Dikarabo Tse di Nang le Tharabololo, Bolumo ya 1, e e gatisitsweng ka 2011
Palo ya dikhopi: 18 381 635
Palo ya dipuo: 65
-
Setlhogo: Batsadi ba ka Ruta Bana ba Bone Jang ka Tlhakanelodikobo?
Kgatiso: Website ya jw.org/tn; setlhogo se se tsentsweng ka September 5, 2013
Palo ya dipuo: 64
-
Basupi ba ga Jehofa ba tla tswelela ka go ruta batsadi le bana ba bone gore ba tile go gobadiwa ke batho ba ba sotlang bana ka thobalano.
^ ser. 3 Matlha ano ke a dikgatiso tsa Seesemane le Setswana.


text:
Kalogo ya Setlhopha sa Bo136 sa Sekolo sa Baebele sa Watchtower sa Gileade
Morago ga go fetsa khoso e e tseneletseng ya dikgwedi di le tlhano ya thuto ya Baebele, setlhopha sa bo136 sa Gileade se ne sa aloga ka Matlhatso, Mopitlwe 8, 2014. Mo sekolong seno, badiredi ba ba nang le maitemogelo ba Basupi ba ga Jehofa ba ithuta kafa ba ka atlegang thata ka gone mo bodireding le go nonotsha tumelo ya Basupi ka bone. Batho ba le 11 548 ba ne ba le gone mo thulaganyong eno, bangwe ba le kwa lefelong la thuto la Basupi ba ga Jehofa kwa Patterson, New York mme ba bangwe ba gokagantswe ka bidio kwa Canada, Jamaica, Puerto Rico le United States.
“Bolokang Boikutlo Jono Jwa Mogopolo mo go Lona.” David Splane, leloko la Setlhopha se se Laolang sa Basupi ba ga Jehofa e bile e le modulasetulo wa thulaganyo, o ne a simolola thulaganyo ka puo e e theilweng mo go Bafilipi 2:5-7: “Bolokang boikutlo jono jwa mogopolo mo go lona jo gape bo neng bo le mo go Keresete Jesu.” Fa Jesu a ne a le mo lefatsheng, o ne a sa akanye thata ka maemo mme o ne a dira tiro ya Modimo ka natla a ikokobeditse.
Ka sekai, Jesu o ne gana nngwe le nngwe ya dithaelo tsa ga Diabolo a re “Go kwadilwe ga twe,” a bo a nopola mafoko a puo e Moshe a neng a e neela setšhaba sa Iseraele. (Mathaio 4:4, 7, 10; Duteronome 6:13, 16; 8:3) Le fa Jesu a ne a ka dirisa taolo ya gagwe jaaka Morwa Modimo yo o tloditsweng, ka boikokobetso o ne a bontsha gore o anaanela tiro ya ga Moshe. Ka tsela e e tshwanang, le rona re tshwanetse go lemoga bokgoni jwa ba bangwe mme re ba akgole ka bopelotshweu.
Gape Mokaulengwe Splane o ne a bua kafa Jesu a neng a bontsha mogopolo o o siameng ka gone kwa bowelong jwa thapiso ya gagwe mo lefatsheng. Jesu o ne a rapela jaana: “Ke go galaleditse mo lefatsheng, ka ke weditse tiro e o e nneileng go e dira. Jalo jaanong wena Rara, nkgalaletse gaufi le wena ka kgalalelo e ke neng ke na le yone gaufi le wena pele lefatshe le nna gone.” (Johane 17:4, 5) Jesu o ne a sa batle ditshiamelo tse di oketsegileng. Se a neng a se ikopela fela e ne e le gore fa a boela kwa legodimong a busediwe mo maemong a gagwe kgotsa ‘a busediwe mo tirong ya gagwe ya pele.’ Ka tsela e e tshwanang, baalogi ba Gileade ba tshwanetse go etsa Jesu ka go tlhoma mogopolo mo tirong, e seng mo maemong mme ba kgotsofale le fa ba sa newe ditshiamelo tse di oketsegileng fa ba boela kwa dikabelong tsa bone.
“Intshe Setlhabelo Kwantle ga go Ikwatlhaya.” William Malenfant, mothusi wa Komiti e e Rutang ya Setlhopha se se Laolang, o ne a kgothaletsa baithuti gore ba latele sekao sa ga moaposetoloi Paulo sa go intsha setlhabelo. Go na le gore a akanye ka dilo tse a di tlogetseng kwa morago ka ntlha ya tirelo ya Modimo, Paulo o ne a re: “Ke tlogela dilo tsa kwa morago mme ke phutholotse diatla go ya kwa go sengwe le sengwe se se kwa pele go gagamalela mokgele.”—Bafilipi 3:13, 14, Phillips.
Ka go ntsha ditlhabelo ba sa ikwatlhaye, baithuti ba tla bo ba etsa batlhanka ba ba ikanyegang ba Modimo ba bogologolo le ba motlha ono. Mokaulengwe Malenfant o ne a nopola mafoko a ga Clara Gerber Moyer, yo o simolotseng go direla Jehofa a le monnye. Clara o ne a kwala jaana: “A bo e le tshiamelo jang ne go bo ke diretse Modimo ka natla ka dingwaga di feta 80—ke sa ikwatlhaele sepe! Fa ke ne nka simolola botshelo sesha, ke ne ke tla boa ke tshela ka yone tsela eno.”
“Go Rera Bogosi le Baengele e Bile re le Baengele.” Gerrit Lösch, leloko la Setlhopha se se Laolang, o ne a thusa baithuti gore ba tlhaloganye ditshiamelo tse pedi tse di kgethegileng tse ba ba rerang ba di itumelelang. Ya ntlha, ba direla e le baengele ba Modimo fa ba isa molaetsa wa dikgang tse di molemo tsa Bogosi, ka gonne mafoko a Sehebera le Segerika a a dirisitsweng mo Baebeleng a a kayang “moengele” a ka ranolwa e le “morongwa.” Ya bobedi, baithuti ba rera dikgang tse di molemo ba kaelwa ke dibopiwa tsa semoya tsa baengele fela jaaka morutwa Filipo.—Ditiro 8:26-35.
Mokaulengwe Lösch o ne a anela maitemogelo a le mmalwa a Basupi ba ga Jehofa ba nnileng le one fa ba ntse ba rera ka Bogosi. Ka sekai, Mosupi mongwe wa kwa Mexico yo o bidiwang Gabino, yo o tlwaetseng go kokota gangwe kgotsa gabedi fela mo lebating, o ile a kokota mo lebating le le rileng makgetlo a le manè. Monna yo o neng a bula lebati o ile a bolelela Gabino gore o ne a tloga a ipolaya. Monna yoo o ile a re: “Fa o kokota lekgetlo la bonè, ke ne ke tsentse kgole mo thamong. Mme ke ile ka e ntsha go tla go bula lebati. Ke lebogela gore ga wa ka wa emisa go kokota. Fa o ka bo o emisitse, nka bo ke ikaleditse.”
Le fa ka dinako tse dingwe dilo tse di ntseng jaana di itiragalela fela, re a itse gore ga go a nna jalo ka metlha. Go na le moo, ke bosupi jwa gore baengele ba Modimo ba kaela tiro ya go rera mo lefatsheng lotlhe.—Tshenolo 14:6.
“Yo o Tlotlegang o Tla Segofadiwa.” Michael Burnett, motlhatlheledi wa Gileade, o ile a bua ka setlhogo seno a dirisa sekai sa ga Jabese, setlogolwana sa Juda, yo o neng a “tlotlega thata go gaisa bomorwarraagwe.” Jabese o ile a rapela Modimo jaana: “Ruri fa o ka ntshegofatsa o bo o oketsa karolo ya me ya naga le seatla sa gago sa itshupa se na le nna, mme ruri o mpoloka mo masetlapelong!”—1 Ditiragalo 4:9, 10.
Baithuti ba ka etsa sekao se se tlotlegang sa ga Jabese ka go tlhamalala mo dithapelong tsa bone, segolobogolo fa ba kopa Modimo gore a ba thuse go diragatsa boikaelelo jwa thapiso ya bone ya Gileade. Gape ba ka kopa Modimo gore a ba boloke mo masetlapelong, e seng gore ba se ka ba utlwa ditlamorago tsa one, mme gore a ba thuse gore ba se ka ba fekeediwa ke khutsafalo kgotsa ke diphelelo tsa bosula. Modimo o ile a araba thapelo ya ga Jabese, mme o tla araba dithapelo tsa baithuti ba Gileade ka tsela e e tshwanang.
“Dira Gore Molelo wa Gago o Nne o Tuka.” Mark Noumair, motlhatlheledi wa Gileade gape e le mothusi wa Komiti e e Rutang, o ne a theile puo ya gagwe mo go 1 Bathesalonika 5:16-19. Fela jaaka molelo wa mmatota o tlhoka lookwane, okosejene le mogote gore o nne o tuka, baithuti ba ka dirisa dilo tse tharo tse di ka ba thusang gore ba nne ba tlhagafetse mo bodireding.
Sa ntlha, “ipeleng ka metlha.” (1 Bathesalonika 5:16) Baithuti ba ka ipela fa ba tlhatlhanya ka tshegofatso ya go amogelwa ke Jehofa—se se tla kgotletsang tlhagafalo ya bone. Sa bobedi, “rapelang lo sa kgaotse.” (1 Bathesalonika 5:17) Thapelo e tshwana le okosejene e e tlhotlhetsang molelo. Re tshwanetse go lelefatsa dithapelo tsa rona, re bulele Modimo mafatlha. Sa boraro, “lebogang ka ga dilo tsotlhe.” (1 Bathesalonika 5:18) Pelo e e tletseng tebogo e dira gore re nne le kamano e e molemo le Jehofa le bakaulengwe ba rona. Mokaulengwe Noumair o ile a re: “Nnang le moya wa go anaanela, e seng wa go tshwayatshwaya diphoso.”
“Go Baka Jehofa Mmogo le Loapi.” Sam Roberson, motlhatlheledi wa dikolo tsa puso ya Modimo, o ne a theile mafoko a gagwe a a simololang mo dipolelwaneng tsa Baebele tse di bontshang gore letsatsi, ngwedi le dinaledi di baka Jehofa. (Pesalema 19:1; 89:37; 148:3) O ne a re baithuti le bone ba nnile le tshiamelo ya go baka Jehofa mme o ne a ba kopa gore ba dire dipontsho tsa dilo tse di diregileng bosheng fa ba ne ba le mo bodireding jwa tshimo. Ka sekai, moithuti o ile a leboga monna yo o mo setulong sa maotwana morago ga gore monna yono a bontshe tebogo fa moithuti a sena go emisa koloi e a neng a e kgweetsa go mo letla gore a kgabaganye mmila. Go ile ga nna le motlotlo mme monna yoo o ile a amogela thuto ya mahala ya Baebele. Fa moithuti wa Gileade a ntse a tshwara thuto mo dibekeng tse di latelang, o ile a kgona go rerela batho ba le mmalwa ba ba neng ba etela monna yoo. La bofelo, go ne ga simololwa dithuto tsa Baebele tse di oketsegileng di le supa ka ntlha ya motlotlo ole wa ntlha.
“Thatafadiwa ke Thuto ya Bomodimo.” Donald Gordon, mothusi wa Komiti ya Kgatiso, o ile a botsolotsa banyalani ba le banè go tswa mo setlhopheng. Mongwe wa bakaulengwe ba ba ileng ba botsolodiwa o gakologelwa gore Baefeso 3:16-20 e ne e tlhagelela gantsi mo sekolong. Seno se thusitse baithuti gore ‘ba thatafadiwe’ ka go nna boikokobetso, ba atamelesege le go lemoga gore go na le tiro e ntsi e Jehofa a lebeletseng gore Mosupi mongwe le mongwe a e dire. Kgaitsadi mongwe a re o anaanetse kafa motlhatlheledi mongwe wa Gileade a kgothaleditseng baithuti ka gone gore ba nne jaaka tlhapi e nnye mo lewatleng le legolo, e seng jaaka tlhapi e kgolo mo mogotšwaneng wa metsi mo e sa kgoneng go gola gone. O ile a re: “Ke ithutile gore fa ke itshwara jaaka yo mmotlanyana mo phuthegong ya ga Jehofa, o tla nthusa go gola semoyeng.”
“E Kete Jehofa A ka Lo Gakologelwa ka Tsela e e Molemo.” Mark Sanderson, leloko la Setlhopha se se Laolang, o ile a neela puo ya konokono ya thulaganyo ya kalogo, ya setlhogo se se theilweng mo thapelong eno ya ga Nehemia: “A ko o nkgakologelwe, tlhe Modimo wa me, ka tsela e e molemo.” (Nehemia 5:19; 13:31) Nehemia o ne a sa tshwenngwa ke gore Jehofa o tla mo lebala le tiro e a e dirileng mo tirelong ya Gagwe. Go na le moo, o ne a kopa Modimo gore a mo gakologelwe ka lorato a bo a mo segofatse.
Ka tsela e e tshwanang, baithuti ba ka tshepa gore Jehofa o tla ba gakologelwa ka tsela e e molemo fa ba dirisa dithuto tsa botlhokwa tse ba di ithutileng kwa Gileade. Ka sekai, ba tshwanetse go letla gore tsela e ba ratang Jehofa ka pelo yotlhe ka yone, e nne yone e ba tlhotlheletsang mo kobamelong. (Mareko 12:30) Aborahame o ne a rata Jehofa ka pelo ya gagwe yotlhe mme Modimo o ne a mo gakologelwa ka lorato. Tota le fa Aborahame a ne a na le dingwaga di le sekete a sule, Modimo o ne a mmitsa “tsala ya me.”—Isaia 41:8.
Go tswa foo, Mokaulengwe Sanderson o ne a gakolola baithuti gore ba rate baagelani ba bone, segolobogolo bakaulengwe le bokgaitsadi ba bone ba Bakeresete. (Mareko 12:31) Fela jaaka Mosamarea yo o molemo, yo o neng a ‘itira moagelani wa monna yo o neng a wela mo gare ga dinokwane,’ ba tshwanetse go tsaya kgato pele go thusa ba ba tlhokang thuso. (Luke 10:36) Go gatelela ntlha eno, o ne a dirisa sekai sa ga Nicholas Kovalak, moalogi wa Gileade yo o neng a direla e le molebedi wa kgaolo. Mokaulengwe Kovalak o ne a itsege ka lorato le go nna botsalano. Nako nngwe o ne a rotloetsa molebedi yo o etang le mosadi wa gagwe gore ba tlhoafalele bodiredi, a re “Simolola phakela, simolola le beke, simolola le kgwedi, simolola le ngwaga.” Le fa go ntse jalo, morago ga go ela kgaitsadi yono tlhoko ka malatsi a le mmalwa, o ne a mo raya a re: “O se ka wa isa se ke se go boleletseng kwa tlhogong. O setse o dira ka natla. Iketle go se kae, gore o kgone go nna o direla Jehofa.” Kgakololo ya gagwe e e lorato e ne ya thusa kgaitsadi yoo gore a tswelele ka tirelo ya nako e e tletseng ka masomesome a dingwaga.
La bofelo, Mokaulengwe Sanderson o ne a kgothaletsa baithuti gore ba diragatse boikaelelo jwa thuto ya bone ka go ruta le go thapisa ba bangwe. (2 Timotheo 2:2) Fa ba ntse ba dira dikabelo tsa bone, ba ka nonotsha le go nitamisa bakaulengwe ka bone, ba tlhomamisegile gore Jehofa o tla ba gakologelwa ka tsela e e molemo.—Pesalema 20:1-5.
Konelo. Fa baithuti ba sena go amogela didipoloma tsa bone, mongwe wa baalogi o ne a bala lekwalo la tebogo le le tswang mo setlhopheng. Go tswa foo, maloko a le 15 a setlhopha seno a ne a konela thulaganyo ka go opela pina 123 go tswa mo Opelelang Jehofa, ya setlhogo se se reng “Badisa—Dimpho Tse e Leng Banna,” ba e opela ka mantswe a bone go se na seletswa.


text: 20 Jaanong fa pheretlhego e sena go kokobela, Paulo a roma gore barutwa ba bidiwe, mme e rile a sena go ba kgothatsa le go ba sadisa sentle,+ a tswelela go tsaya loeto a ya kwa Makedonia.+2 Fa a sena go ya mo dikarolong tseo e bile a kgothatsa ba ba koo ka mafoko+ a le mantsi, a tla mo Gerika.3 E rile a ntse dikgwedi di le tharo koo, ka gonne Bajuda ba ne ba mo logela leano+ ka a ne a tloga a bolola ka mokoro a ya Siria, a dira tshwetso ya gore a boe a fete ka Makedonia.4 Ba ba neng ba mo patile e ne e le Sopatere+ morwa Piro wa Berea, Arisetareko+ le Sekundo wa Bathesalonika, le Gaio wa Derebe, le Timotheo,+ mme go tswa kgaolong ya Asia e ne e le Tikiko+ le Terofimo.+5 Bano ba ne ba tsamaela kwa pele mme ba re letela kwa Teroase;+6 mme rona re ne ra tloga ka mokoro mo Filipi morago ga malatsi a dikuku tse di sa bedisiwang,+ mme ra tla kwa go bone kwa Teroase+ mo malatsing a le matlhano; mme ra nna malatsi a supa koo.7 Mo letsatsing la ntlha+ la beke, fa re ne re phuthegile mmogo go tla go ja dijo, Paulo a simolola go bua le bone, ka a ne a tlile go tsamaya letsatsi le le latelang; mme a lelefatsa puo ya gagwe go fitlha bosigogare.8 Jalo go ne go na le dipone di le dintsi thata mo ntlwaneng e e kwa godimo+ koo re neng re phuthegetse gone.9 Ya re lekau lengwe le le neng le bidiwa Yutiko le ntse fa fensetereng, la tshwarwa ke boroko jo bogolo fa Paulo ene a ntse a bua, mme, ka le gatelelwa ke boroko, la wela kwa tlase go tswa letlhatlaganyaneng la boraro mme la selwa le sule.10 Mme Paulo a ya kwa boalong jo bo kwa tlase, a itatlhela mo go ene+ a mo tlamparela mme a re: “Tlogelang go tsosa modumo, gonne moya wa gagwe o mo go ene.”+11 Jaanong a ya kwa boalong jo bo kwa godimo a tsaya dijo a ja, mme fa a sena go tlotla lobaka lo loleele thata, go fitlha letsatsi le tlhaba, kgabagare a tsamaya.12 Jalo ba tsaya mosimane ba tsamaya ka ene a tshela mme ba gomotsega fela thata.13 Jaanong re ne ra tsamaela pele kwa mokorong mme ra bolola ka one re ya Asoso, koo re neng re ikaeletse go pega Paulo gone, gonne, fa a sena go naya ditao ka seno, ene ka boene o ne a ikaeletse go tsamaya ka dinao.14 Jalo e rile a re tshwara kwa Asoso, ra mo pega mme ra ya kwa Mitilene;15 mme, ya re re tloga koo ka mokoro mo letsatsing le le latelang, ra goroga bolebana le Kiose, mme letsatsi le le latelang ra fitlha kwa Samosa, mme mo letsatsing le le latelang ra goroga kwa Mileto.16 Gonne Paulo o ne a dirile tshwetso ya gore a tsamaye ka mokoro go ya go feta ka Efeso,+ gore a se ka a nna nako epe mo kgaolong ya Asia; gonne o ne a potlaketse go goroga kwa Jerusalema+ ka letsatsi la moletlo wa Pentekosete fa gongwe a ne a ka kgona.17 Le fa go ntse jalo, a roma kwa Efeso a bitsa banna ba bagolwane+ ba phuthego a le kwa Mileto.18 E rile ba fitlha kwa go ene a ba raya a re: “Lo itse sentle kafa go tswa letsatsing la ntlha le ke neng ka gata mo kgaolong ya Asia+ ka lone ke neng ke na le lona nako yotlhe+ ka gone,19 ke le motlhanka+ wa Morena ka mogopolo o o ikokobeditseng thata+ le ka dikeledi le diteko tse di neng tsa ntlela ka maano+ a Bajuda;20 fa ke ne ke sa ithibe go lo bolelela sepe sa dilo tse di neng di na le poelo le fa e le go lo ruta+ phatlalatsa le ka ntlo+ le ntlo.21 Mme ke ne ka naya bosupi ka botlalo+ mo Bajudeng le mo Bagerikeng kaga boikwatlhao+ mo Modimong le tumelo mo Moreneng wa rona Jesu.22 Mme jaanong, bonang! ka ke pitlagane mo moyeng,+ ke tsaya loeto go ya Jerusalema, le mororo ke sa itse dilo tse di tla ntiragalelang teng,23 fa e se gore go tswa motseng go ya motseng o mongwe moya o o boitshepo+ o nnaya bosupi kgapetsakgapetsa jaaka fa o re dikgole le dipitlagano di ntetetse.+24 Le fa go ntse jalo, ga ke tseye moya wa me e le o o botlhokwa o o rategang mo go nna,+ fa fela ke ka wetsa lobelo lwa me+ le bodiredi+ jo ke neng ka bo amogela+ jwa Morena Jesu, gore ke neye bosupi ka botlalo jwa dikgang tse di molemo tsa bopelonomi jo bo sa re tshwanelang jwa Modimo.+25 “Mme jaanong, bonang! ke a itse gore lotlhe ba ke neng ka simolola go rera bogosi mo gare ga lona ga lo kitla lo tlhola lo bona sefatlhego sa me.26 Ka gone ke lo biletsa go tla go supa mo go lone letsatsi leno gore ke phepa mo mading+ a batho botlhe,27 gonne ga ke a ithiba go lo bolelela boikaelelo+ jotlhe jwa Modimo.28 Itlhokomeleng+ lo bo lo+ tlhokomele letsomane lotlhe,+ le moya o o boitshepo o lo tlhomileng balebedi mo go lone,+ gore lo dise phuthego ya Modimo,+ e a neng a e reka ka madi+ a Morwawe.29 Ke a itse gore fa ke sena go tsamaya diphiri+ tse di gatelelang di tla tsena mo gare ga lona mme ga di na go tshwara letsomane ka bonolo,30 e bile go tla tsoga banna mo gare ga lona mme ba tla bua dilo tse di sokameng+ gore ba gogele barutwa kwa go bone.+31 “Jalo nnang lo tsogile, lo bo lo gopole gore dingwaga di le tharo,+ bosigo le motshegare, ke ne ka se ka ka tlogela go tlhagisa+ mongwe le mongwe ka dikeledi.32 Mme jaanong ke lo neela mo Modimong+ le mo lefokong la bopelonomi jwa gagwe jo bo sa re tshwanelang, lefoko le le ka lo agang+ la ba la lo naya boswa mo gare ga botlhe ba ba itshepisitsweng.+33 Ga ke a eletsa selefera ya ga ope kgotsa gouta kgotsa diaparo ka bopelotshetlha.+34 Lona ka bolona lo a itse gore diatla tseno di tlhokometse ditlhoko tsa me+ le tsa ba ba nang le nna.35 Ke lo bontshitse mo dilong tsotlhe gore ka go dira ka natla+ jalo lo tshwanetse go thusa ba ba bokoa,+ le gore lo tshwanetse go gopola mafoko a Morena Jesu, fa ene ka boene a ne a re, ‘Go na le boitumelo jo bogolo mo go abeng+ go na le jo bo leng gone mo go amogeleng.’”36 E rile a sena go bua dilo tseno, a khubama+ fa fatshe le bone botlhe mme a rapela.37 Eleruri, go ne ga tsoga selelo se segolo thata mo gare ga bone botlhe, mme ba wela mo molaleng wa ga Paulo+ ba bo ba mo atla+ ka lorato,38 ka gonne ba ne segolobogolo ba utlwisitswe botlhoko ke lefoko le a neng a le buile gore ba ne ba se kitla ba tlhola ba bona sefatlhego sa gagwe.+ Jalo ba mmuledisa+ go ya kwa mokorong.


text:
GO THUSA LELAPA | GO GODISA BANA
Go Buisana le Mosha wa Gago Mabapi le go Romela Melaetsa e e Hepisang ka Founo
KGWETLHO
O utlwaletse gore go romelelana melaetsa e e hepisang ka founo [sexting] go tlwaelegile thata mo bathong ba basha. O ka nna wa ipotsa go re, ‘A tota ngwanake a ka dira selo seno?’
O batla go buisana le ngwana wa gago ka kgang eno—o tla buisana jang le ene? Pele o araba, sekaseka mabaka a go bo basha bangwe ba ile ba simolola go romelelana melaetsa e e hepisang le gore ke ka ntlha yang fa o tshwanetse go tshwenyega ka gone. *
LEBAKA LA GO BO GO DIREGA
Basha bangwe ba romela melaetsa e e hepisang gore ba bontshe mongwe yo ba mo ratang gore ba a mo kgatlhegela.
Mo maemong a mangwe mosetsana o romela setshwantsho sa gagwe a sa apara ka gonne a emeletswe ke mosimane gore a dire jalo.
Ka dinako tse dingwe mosimane a ka romelela batho ba bantsi setshwantsho sa mosetsana a sa apara e le gore a kgatlhe ditsala tsa gagwe kgotsa a ipusolosetse mo mosetsaneng yo a kgaoganeng le ene.
Le fa lebaka e ka tswa e le lefe, ntlha ke gore mosha yo o nang le founo ya selula a ka tsena mo mathateng a magolo. Buka ya CyberSafe ya re: “Matshelo a fetoga go ya go ile ka ntlha ya go romela molaetsa fela.”
Batho ba le bantsi ga ba lemoge gore fela fa setshwantsho se tsena mo Internet, motho yo o se rometseng a ka se tlhole a kgona go laola gore se dirisiwa jang. Pego ya Federal Bureau of Investigation (FBI) ya kwa United States ya re mo tiragalong nngwe, mosetsana mongwe wa dingwaga di le 18 “o ne a ipolaya morago ga gore setshwantsho sa gagwe a sa apara se a neng a se romeletse mosimane yo a ratanang le ene se romelelwe le basha ba bangwe ba le makgolokgolo kwa sekolong se a neng a tsena kwa go sone. Baithuti ba bangwe, ba go lebegang ba ile ba tswelela ba romelela ba bangwe setshwantsho seo, ga twe ba ne ba tlhorontsha mosetsana yoo.”
Gape go romela melaetsa e e hepisang go baka mathata a tsa semolao. Ka sekai, mo mafelong mangwe, bana ba ba ileng ba romelela bana ba bangwe ditshwantsho tse di hepisang ba ile ba bonwa molato wa go romela ditshwantsho tsa bana tse di hepisang, mme ba laelwa gore ba ikwadise gore ke batho ba ba dirileng tlolomolao e e amanang le tlhakanelodikobo. Le wena jaaka motsadi o ka bonwa molato fa e le gore konteraka ya founo ya selula e kwadisitswe mo leineng la gago, kgotsa fa o sa tseye dikgato dipe go thibela ngwana wa gago go romela melaetsa e e hepisang ka founo.
SE O KA SE DIRANG
Tlhoma melao e e utlwalang sentle. Le fa gone o ka se kgone go laola ka botlalo tsela e ngwana wa gago a dirisang founo ya selula ka yone, o ka tlhomamisa gore o itse melao e o e tlhomileng—le gore go tla diragalang fa a ka e tlola. Gape gakologelwa gore jaaka motsadi, o na le tshwanelo ya go baya leitlho tsela e ngwana wa gago wa mosha a dirisang founo ya selula ka yone.—Molaomotheo wa Baebele: Baefeso 6:1.
Thusa mosha wa gago gore a akanye ka bothata jono. O ka nna wa re: “Go na le maikutlo a a farologaneng malebana le gore go romela melaetsa e e hepisang ke eng. Wena o ne o ka go tlhalosa jang?” “O akanya gore ke mefuta efe ya ditshwantsho e e sa siamang?” “Mo mafelong mangwe molao wa re ngwana yo o romelang ditshwantsho tsa ngwana yo mongwe a sa apara o tlodile molao. A wena o akanya gore go maswe thata jalo?” “Ke eng fa go romela melaetsa e e hepisang go sa siama?” Reetsa ka tlhoafalo gore ngwana wa gago wa mosha o akanyang mme o mo thuse go akanya ka ditlamorago tsa go romela molaetsa. —Molaomotheo wa Baebele: Bahebera 5:14.
Akanya ka ditlamorago tsa go romela molaetsa
Mo lemotshe dilo tse di ka nnang tsa direga. O ka nna wa raya morwadio wa re: “A re re mosetsana mongwe o emeletswe ke mosimane gore a mo romelele setshwantsho se se hepisang. O tshwanetse go dirang? A ineele gore botsala bo se ka jwa fela? A gane mme gone a tswelele a mmontsha gore o a mo kgatlhegela? A fedise botsala jwa bone? A bolelele mongwe yo mogolo?” Thusa morwadio go akanya ka kgang eno. Mme o ka dira se se tshwanang fa o buisana le morwao.—Molaomotheo wa Baebele: Bagalatia 6:7.
Thusa mosha wa gago go bona kafa a ka dirang se se siameng ka teng. Botsa dipotso tse di jaaka tseno: Go botlhokwa go le kana kang go nna le leina le le siameng? O batla go itsege ka mekgwa efe? O ne o ka ikutlwa jang fa o ne o ka tlontlolola mongwe ka go romelela batho ba bangwe setshwantsho sa gagwe se se hepisang? O ne o ka ikutlwa jang fa o ne o ka dira se se siameng? Thusa mosha wa gago go ‘nna le segakolodi se se siameng.’—1 Petere 3:16.
Mo tlhomele sekao. Baebele ya re botlhale jo bo tswang kwa godimo bo itshekile e bile ga bo itimokanye. (Jakobe 3:17) A tsela e o tshelang ka yone e tsamaisana le mafoko ao? Buka ya CyberSafe ya re: “Rona ka borona re tshwanetse go tlhoma sekao se se molemo ka go se lebe ditshwantsho le mafelo a Internet a a ka tsewang e le a a sa siamang kana a a seng kafa molaong.”
^ ser. 5 “Sexting” ke go romela melaetsa, dinepe kgotsa dibidio tse di hepisang ka founo ya selula. Fa o batla tshedimosetso e e oketsegileng, ya kwa atereseng ya Internet ya jw.org/tn mme o bale setlhogo se se reng, “Basha ba Botsa Jaana—Ke Tshwanetse go Itse Eng ka go Romela Melaetsa e e Hepisang ka Founo?”—Leba ka fa tlase ga DITHUTO TSA BAEBELE > BASHA.


text:
Ke Bomang ba Maina a Bone a Kwadilweng mo “Bukeng ya Botshelo”?
Karabo ya Baebele
‘Buka ya botshelo,’ e gape e bidiwang “lokwalo lwa momeno lwa botshelo” kgotsa “buka ya kgakologelo,” e na le maina a batho ba ba nang le tsholofelo ya go amogela mpho ya botshelo jo bo sa khutleng. (Tshenolo 3:5; 20:12; Malaki 3:16) Modimo o tlhopha maina ao a lebile tsela e motho a mo ikobelang ka boikanyegi ka yone.—Johane 3:16; 1 Johane 5:3.
Modimo o bolokile leina la mongwe le mongwe wa batlhanka ba gagwe ba ba ikanyegang mo mogopolong wa gagwe, jaaka e kete o kwadile maina a bone mo bukeng, go tloga ‘fa e sa le lefatshe la batho le thaiwa.’ (Tshenolo 17:8) Go bonala monna yo o ileng a ikanyega e bong Abele, e le motho wa ntlha yo leina la gagwe le neng la kwalwa mo bukeng ya botshelo. (Bahebera 11:4) Le fa go ntse jalo, buka ya botshelo ga se lenaane fela le le sa reng sepe la maina ka gonne e re bontsha gore Jehofa ke Modimo yo o lorato yo o ‘itseng ba e leng ba gagwe.’—2 Timotheo 2:19; 1 Johane 4:8.
A maina a ka phimolwa mo “bukeng ya botshelo”?
Ee. Modimo o ne a bua jaana ka batho ba Iseraele wa bogologolo ba ba neng ba sa mo ikobele: “Le fa e le mang yo o nteofetseng, ke tla mo phimola mo bukeng ya me.” (Ekesodo 32:33) Mme fa re ikanyega, re tla nnela ruri mo ‘lokwalong lwa momeno lwa botshelo.’—Tshenolo 20:12.


text:
Kagiso mo Lefatsheng
—Ke Eng Fa go Le Thata Jaana go e Bona?
Karabo ya Baebele
Matsapa a batho ba a tsereng go lere kagiso mo lefatsheng a retetse mme a tla tswelela a retela ka ntlha ya mabaka a le mmalwa:
“
Ga se ga motho yo o tsamayang ka dinao go kaela dikgato tsa gagwe.” (Jeremia 10:23) Batho ga ba a bopiwa ba na le bokgoni kgotsa tshwanelo ya go ipusa, ka jalo ba ka se kgone go tlisa kagiso e e nnelang ruri.
“
O se ka wa ikanya baeteledipele ba batho; ga go motho ope yo o ka go bolokang. Fa ba swa, ba boela mo loroleng; ka letsatsi leo maikaelelo otlhe a bone a a fela.” (Pesalema 146:3, 4, Good News Translation) Baeteledipele ba lefatshe, tota le ba ba nang le maitlhomo a a molemo, ga ba kgone go tlisa tharabololo e e nnelang ruri ya lebaka la konokono la dintwa.
“
Mo metlheng ya bofelo go tla nna le dinako tsa mathata tse go leng boima go lebana le tsone. Gonne batho ba tla nna . . . ba ba bogale jo bo tshabegang, ba ba sa rateng se se molemo, baoki, ba ba tlhogoethata, ba ba gogomosiwang ke boikgogomoso.” (2 Timotheo 3:1-4) Re tshela “
mo metlheng ya bofelo” ya lefatshe leno le le boikepo, nako e maikutlo a batho a dirang gore go nne thata go dira kagiso.
“
A bo go latlhega lefatshe le lewatle, ka gonne Diabolo o fologetse kwa go lona, a le bogale jo bogolo, ka a itse gore o na le lobaka lo lokhutshwane lwa nako.” (Tshenolo 12:12) Diabolo, mmaba wa Modimo, o ntse a thibeletswe mo lefatsheng mme o tlhotlheletsa batho gore ba etse moya wa gagwe wa bogale. Fa fela e sa ntse e le “
mmusi wa lefatshe,” re ka se tsoge re nnile ka kagiso.—Johane 12:31.
“
[Bogosi jwa Modimo] bo tla thubaganya bo fedisa magosi ano otlhe [a a ganetsang Modimo], mme bo tla ema ka bosakhutleng.” (Daniele 2:44) Bogosi jwa Modimo, e seng puso epe ya motho, bo tla tlisa se re se eletsang e leng kagiso ya lefatshe lotlhe e e nnetseng ruri.—Pesalema 145:16.


text:
DITIRAGALO TSA LEFATSHE
Dintlha ka Afrika
Mekgatlho le batho ba bantsi ba nna ba dira maiteko a go tokafatsa botshelo kwa Afrika. Le fa go ntse jalo, naga eno e sa ntse e na le mathata a le mantsi.
Go Bolaya Ditshukudu
Ka 2007 go ne ga bolawa ditshukudu di le 13 kwa Afrika Borwa mme ga bolawa di le 1 004 ka 2013. Le fa go bonwe dinaka tse dintsi jalo tsa ditshukudu, di sa ntse di batliwa thata ka gonne kilogerama e le nngwe ya tsone e ja madi a mantsi go feta gauta. Lenaka le le lengwe le ka rekisiwa ka dimilione di le feta 5 tsa diranta.
SE O KA AKANYANG KA SONE: A dipuso di ka kgona go fedisa tlolomolao?—Jeremia 10:23.
Pipamolomo E e Sa Begiweng
Mokgatlho wa Transparency International wa re mo lefatsheng lotlhe, dinaga tsa Afrika Botlhaba ke dingwe tsa dinaga tse mo go tsone batho ba ntshang pipamolomo thata. Le fa go ntse jalo, batho ba ka nna diperesente di le 90 ga ba bege dipipamolomo tseo. Mmueledi wa mokgatlho wa Kenya chapter a re: “Baagi ga ba bege bonweenwee jo bo dirwang ka gonne ba tsaya gore dipuso tsa bone di ka se dire sepe ka gone.”
SE BAEBELE E SE BUANG: “Pipamolomo e foufatsa batho ba ba bonang sentle.”—Ekesodo 23:8.
Batho ba Dirisa Internet Kwa Afrika
International Telecommunication Union ya re go ne go solofetswe gore batho ba ka nna diperesente di le 20 kwa Afrika ba bo ba dirisa Internet fa ngwaga wa 2014 o fela. Palo ya batho ba ba tsenang mo Internet ka founo ya selula kwa Afrika e oketsegile go menagane gabedi fa e bapisiwa le palogare ya lefatshe lotlhe.


text:
KAROLO 2
Rebeka O ne A Batla go Itumedisa Jehofa
Rebeka e ne e le mosadi yo o neng a rata Jehofa. Leina la monna wa gagwe e ne e le Isake. Le ene o ne a rata Jehofa. Rebeka o ne a kopana jang le Isake? Rebeka o ne a bontsha jang gore o ne a batla go itumedisa Jehofa? A re ithute ka ene.
Batsadi ba ga Isake e ne e le Aborahame le Sara. Ba ne ba nna kwa nageng ya Kanana, kwa batho ba neng ba sa obamele Jehofa gone. Mme Aborahame o ne a batla gore morwawe a nyale mosadi yo o obamelang Jehofa. Ka jalo, o ne a roma motlhanka wa gagwe, yo gongwe a neng a bidiwa Eliasare, gore a ye go batlela Isake mosadi kwa lefelong le le bidiwang Harane, kwa bangwe ba losika lwa ga Aborahame ba neng ba nna gone.
Eliasare o ne a tsamaya le batlhanka ba bangwe ba ga Aborahame. E ne e le loeto lo loleele. Ba ne ba tsamaya ka dikamela di le lesome di rwele dijo le dimpho. Eliasare o ne a tla itse jang gore a tlhophele Isake mosadi ofe? Fa Eliasare le batlhanka ba bangwe ba fitlha kwa Harane, ba ne ba ema kwa sedibeng, ka gonne Eliasare o ne a itse gore batho ba tla tloga ba tla go ga metsi. O ne a rapela Jehofa mme a re: ‘Fa ke kopa morweetsana mongwe gore a nnose metsi mme a bo a nosa nna le dikamela tsa me metsi, ke tla itse gore mosadi yono ke ene yo o mo tlhophileng.’
Rebeka yo mosha o ne a tla kwa sedibeng. Baebele ya re o ne a le montle thata. Eliasare o ne a mo kopa metsi a go nwa mme o ne a re: ‘Ee. Ke tla go gelela metsi ke bo ke gelela le dikamela tsa gago metsi.’ Akanya fela! Dikamela tse di nyorilweng di nwa metsi a mantsi, ka jalo, Rebeka o ne a tshwanetse go tabogela kwa sedibeng gantsi. A o bona gore o bereka thata jang mo setshwantshong seno?— Eliasare o ne a gakgamala go bona kafa Jehofa a arabileng thapelo ya gagwe ka teng.
Eliasare o ne a naya Rebeka dimpho tse dintsi tse dintle. Rebeka o ne a laletsa Eliasare le batlhanka ba bangwe gore ba tle kwa ntlong ya batsadi ba gagwe. Eliasare o ne a tlhalosa gore ke ka ntlha yang fa Aborahame a mo rometse koo le gore Jehofa o ne a araba jang thapelo ya gagwe. Ba lelapa la gaabo Rebeka ba ne ba dumela gore a nyalane le Isake.
Rebeka o ne a ya Kanana le Eliasare mme a nyalana le Isake
A o akanya gore Rebeka o ne a batla go nyalwa ke Isake?— Rebeka o ne a itse gore Jehofa ke ene a rometseng Eliasare koo. Ka jalo, fa ba lelapa la ga Rebeka ba mmotsa gore a o batla go ya kwa Kanana go ya go nyalana le Isake, o ne a re: ‘Ee, ke batla go ya.’ Ka yone nako eo, o ne a tsamaya le Eliasare. Fa ba fitlha kwa Kanana, ene le Isake ba ne ba nyalana.
E re ka Rebeka a ne a dira se Jehofa a neng a batla gore a se dire, Jehofa o ne a mo segofatsa. Dingwaga di le dintsi moragonyana, Jesu o ne a tsholelwa mo lelapeng la gagwe! Fa o tshwana le Rebeka mme o itumedisa Jehofa, le wena o tla go segofatsa.


text:
Polelo 105: Ba Letile mo Jerusalema
BATHO bano ke balatedi ba ga Jesu. Ba utlwile taelo ya gagwe mme ba nna mo Jerusalema. Mme fa botlhe ba ntse ba letile, go utlwala modumo o mogolo o tlala mo ntlong yotlhe. O utlwala jaaka phefo e e maatla e e fokang. Go tswa foo, diteme tsa molelo di simolola go bonala mo ditlhogong tsa barutwa bano. A o bona molelo mo tlhogong ya mongwe le mongwe wa bone? Seno se kaya eng?
Ke kgakgamatso! Jesu o boetse kwa legodimong o na le Rraagwe, mme o tshololela moya wa Modimo o o boitshepo mo balateding ba gagwe. A o itse gore moya ono o ba thusa go dira eng? Botlhe ba simolola go bua ka dipuo tse di farologaneng.
Batho ba le bantsi mo Jerusalema ba utlwa modumo ono o e keteng wa phefo e e maatla, mme ba tla go bona se se diragalang. Bangwe ba batho bano ba tswa kwa ditšhabeng tse dingwe tse di tlileng mono mo moletlong wa Baiseraele wa Pentekosete. Ruri baeti bano ba gakgametse! Ba utlwa barutwa ba bua ka dipuo tsa bone ka ga dilo tse di gakgamatsang tse Modimo a di dirileng.
Baeti bano ba re: ‘Batho bano botlhe ba tswa mo Galalea. Go tla jang gore ba bo ba kgona go bua dipuo tse di farologaneng tsa dinaga tse re tswang kwa go tsone?’
Jaanong Petere o a ema mme o a ba tlhalosetsa. O tlhatlosetsa lentswe la gagwe kwa godimo a bo a bolelela batho kafa Jesu a neng a bolawa ka gone le gore Jehofa o ne a mo tsosa mo baswing. Petere o ba raya a re: ‘Jaanong Jesu o kwa legodimong ka fa seatleng sa moja sa Modimo. Mme o sa tswa go tsholola moya o o boitshepo o o neng o solofeditswe. Ke ka lebaka leo lo boneng le go utlwa dikgakgamatso tseno.’
Ka gone, fa Petere a bua dilo tseno, batho ba le bantsi ba hutsafadiwa ke se Jesu a se dirilweng. Ba mmotsa jaana: ‘Re tshwanetse go dira eng?’ Petere o ba raya a re: ‘Lo tshwanetse go fetola matshelo a lona mme lo kolobediwe.’ Ka jalo, mo go lone letsatsi leo go kolobediwa batho ba ka nna 3 000 mme ba nna balatedi ba ga Jesu.
Dipotso
- Jaaka fa setshwantsho seno se bontsha, go direga eng ka balatedi ba ga Jesu ba ba ntseng ba letile mo Jerusalema?
- Baeng ba ba tlileng mo Jerusalema ba gakgamadiwa ke eng?
- Petere o tlhalosetsa batho eng?
- Batho ba ikutlwa jang fa ba sena go reetsa Petere, mme o ba raya a re ba dire eng?
- Go kolobediwa batho ba le kae mo letsatsing leo la Pentekosete ya 33 C.E.?
Dipotso tse di oketsegileng
- Bala Ditiro 2:1-47
Mafoko a ga Petere a a mo go Ditiro 2:23, 36 a bontsha jang gore setšhaba sotlhe sa Bajuda se ne se na le molato wa go bolawa ga ga Jesu? (1 Bathes. 2:14, 15)
Petere o ile a tlhoma sekao se se molemo jang sa go fetolana le batho ka Dikwalo? (Dit. 2:16, 17, 29, 31, 36, 39; Bakol. 4:6)
Petere o ne a dirisa jang “dilotlolo tsa bogosi jwa magodimo” tsa ntlha, tse Jesu a neng a solofeditse go di mo naya? (Dit. 2:14, 22-24, 37, 38; Math. 16:19)


text:
Dingwaga di le Lekgolo Tsa Mmino o o Bakang Modimo
“Ke batla o ye Columbia Studios kwa New York City o ye go opela nngwe ya difela tsa rona. Se tla rekotiwa. O se ka wa bolelela ope ka se o se dirang.”
Kwa bofelong jwa 1913, William Mockridge o ne a diragatsa kabelo eno e e sa tshwaneng le epe e e tswang kwa go Charles Taze Russell. * Pina eo e e neng e itsiwe e le “The Sweet By-and-By” e ne ya dirwa rekoto ya 78-rpm. Moragonyana, William o ne a utlwa gore pina eno e ne e tla dirisiwa mo matsenong a “Photo-Drama of Creation,” e leng pontsho ya dipuo tsa Baebele tse di rekotilweng le mmino o o dirilweng gore o tsamaisane le difilimi le ditshwantsho tse di pentilweng mo diselaeteng tsa galase. “Photo-Drama” e ne ya bontshiwa la ntlha kwa New York City ka Ferikgong 1914.
Rekoto ya ga William e ne e le nngwe ya tse di fetang 50 tse di neng di dirisiwa ke ba ba tshamekang difonokerafa fa go bontshiwa “Photo-Drama” ka puo ya Seesemane. Le fa bontsi jwa mmino bo ne bo rekotilwe ke batho ba bangwe, go na le direkoto di se kae, go akaretsa le ya ga William, tse Baithuti ba Baebele ba laetseng gore di opelwe go dirisiwa mafoko a a tswang mo kopelong ya bone e e bidiwang Hymns of the Millennial Dawn.
Go Ela Mafoko Tlhoko
Ka dingwaga di le dintsi, Basupi ba ne ba dirisa dipina tse di kwadilweng ke batho ba bangwe mo kobamelong. Mme fa go tlhokega ba ne ba fetola mafoko gore a tsamaisane le tsela e ba tlhaloganyang Dikwalo ka yone.
Ka sekai, pina nngwe e e dirisitsweng mo “Photo-Drama” e e bidiwang “Our King Is Marching On,” e ne e theilwe mo pineng ya “Battle Hymn of the Republic.” Mola wa ntlha wa “Battle Hymn” o simolola jaana: “Matlho a me a bone kgalalelo ya go tla ga Morena.” Mme Baithuti ba Baebele ba ne ba fetola mafoko ao gore a balege jaana: “Matlho a me a bona kgalalelo ya go nna gone ga Morena.” Phetogo eno e ne e bontsha gore ba dumela gore bobusi jwa ga Jesu Keresete ga bo akaretse fela go tla ga gagwe mme bo akaretsa le go nna gone ga gagwe ka nako e e rileng.—Mathaio 24:3.
Fa go ne go gatisiwa Singing and Accompanying Yourselves With Music in Your Hearts ka 1966, go ne ga dirwa maiteko a go ntsha mmino wa selefatshe kgotsa wa bodumedi bo sele. Mo ngwageng oo, Basupi ba ne ba rulaganya gore okhestra e rekote dipina tsotlhe di le 119. Diphuthego di ne di dirisa direkoto tseo go opela kwa dipokanong tsa bone mme Basupi ba bangwe ba ne ba rata go di reetsa kwa gae.
Ka 2009, Basupi ba ga Jehofa ba ne ba gatisa kopelo e ntšha e e bidiwang Opelelang Jehofa. Go setse go rekotilwe dipina tse di opelwang ka mantswe ka dipuo di le dintsi. Ka 2013, Basupi ba ne ba simolola go rekota bidio ya ntlha ya dipina tsa bana. Nngwe ya tsone e bidiwa Rapela ka Metlha. Kgwedi le kgwedi batho ba ba tsenang mo jw.org ba itseela dipina ka makgetlo a le dimilionemilione.
Ba le bantsi ba bontshitse fa ba anaanela dipina tseno. Mosadi yo o bidiwang Julie o ne a kwala jaana ka Opelelang Jehofa: “Dipina tse disha di monate tota! Fa ke le esi, ke tshameka tse di tsamaisanang le kafa ke ikutlwang ka gone. Seno se dira gore ke utlwe kamano ya me le Jehofa e nonofa e bile ke ikemiseditse go feta le fa e le leng pele go mo direla ka pelo ya me yotlhe.”
Mmè mongwe yo o bidiwang Heather, yo o nang le bana ba dingwaga di le supa le robongwe, o kwadile kafa bidio ya Rapela ka Metlha e amileng bana ba gagwe ka teng, “E ba rutile go bua le Jehofa ka nako nngwe le nngwe fela e ba batlang go bua le ene ka yone, e seng fela fa letsatsi le simolola kgotsa fa re le mmogo.”
^ ser. 3 Charles Taze Russell (1852–


text:
DIKGANG
Jeremane
Richard Rudolph, yo o Neng a Tsenngwa mo Dikampeng Tsa Pogisetso, o Swela Kwa Jeremane a le 102
Richard Rudolph o itshoketse dingwaga di feta 19 kwa kgolegelong mo pusong ya Banasi le Bokomonisi ka ntlha ya tumelo ya gagwe.
Sefikantswe sa Mosupi yo o Falotseng go Gailwa ga Batho Kwa Jeremane se a Kgakolwa
Ke eng se se thusitseng moswi Max Liebster go itshokela go nna kwa dikampeng tse tlhano tsa Banasi tsa pogisetso?
Puso ya Jeremane e Naya Mosupi wa ga Jehofa Sekgele sa Tlotlo
Tonakgolo ya Bavaria e ne ya naya Mathilde Hartl Sekgele sa Tlotlo, e leng sengwe se se tlhwatlhwakgolo se batho ba se newang.


text:
GO THUSA LELAPA | LENYALO
Kafa lo ka Kgaotsang go Ngalelana ka Teng
KGWETLHO
Go tla jang gore batho ba babedi ba ba ikanneng gore ba tla ratana ba felele ba fetsa diura di le dintsi ba sa buisane—kgotsa le e leng malatsi a le mantsi? Ba ipolelela jaana: ‘Go botoka ka gonne gone ga re tlhole re lwa.’ Le fa go ntse jalo, ga ba a rarabolola bothata mme boobabedi ga ba a itumela.
LEBAKA LA GO BO GO DIREGA
Balekane bangwe ba dirisa mokgwa wa go didimalelana go ipusolosetsa. Ka sekai, a re re monna yo o nyetseng o dira dithulaganyo tsa mafelobeke a sa rerisa mosadi wa gagwe. Fa mosadi a utlwa ka seo o a galefa a bo a raya monna wa gagwe a re ga a mo akanyetse. Mme monna wa gagwe o mo raya a re ke mmapelwana. Mosadi o tswa a galefile a bo a tsupola molomo a ngala. Go ntse jaaka e kete a re: “O nkutlwisitse botlhoko, ka jalo le nna ke tlile go go utlwisa botlhoko.”
Bangwe ba ngalela balekane ba bone gore dilo di dirwe kafa bone ba batlang ka gone. Ka sekai, a re re banyalani ba rulaganya go tsaya loeto mme mosadi o batla gore ba tsamaye le batsadi ba gagwe. Le fa go ntse jalo, monna wa gagwe ga a dumalane le seo. A re: “Ke nyetse wena, e seng batsadi ba gago.” Go tswa foo o ngalela mosadi wa gagwe go fitlha mosadi a ineela a bo a dumalana le ene.
Gone ke boammaaruri gore ka dinako dingwe fa banyalani ba utlwa e kete ba tla tloga ba galefa, go ka nna molemo gore ba tlogele go ngangisana ba bo ba ipha nako ya go diga makgwafo. Go didimala ka tsela eo go ka nna mosola. Baebele ya re go na le “nako ya go didimala.” (Moreri 3:7) Mme fa go didimala go dirisediwa go ipusolosetsa kgotsa gore dilo di dirwe ka tsela e motho a batlang ka yone, seo se dira gore kgotlhang e tseye lobaka lo loleele mme gape se dira gore banyalani ba se ka ba tlhola ba tlotlana. O ka dira jang gore seo se se ka sa lo diragalela?
SE O KA SE DIRANG
Selo sa ntlha se o ka se dirang go fedisa mokgwa wa go ngalelana ke go lemoga gore tota mokgwa ono ga o rarabolole mathata. Gone ke boammaaruri gore go ngalela molekane wa gago e ka nna mokgwa wa go ipusolosetsa kgotsa go mo pateletsa gore a dire se o se batlang. A mme ke yone tsela e o batlang go tshwara motho yo o ikanneng gore o tla mo rata ka yone? Go na le ditsela tse di botoka tsa go rarabolola dikgotlhang.
Nna le temogo. Baebele ya re lorato “ga lo gakatsege.” (1 Bakorintha 13:4, 5) Ka jalo, o se ka wa tseega maikutlo fa molekane wa gago a bua mafoko a a tshwanang le ano a galefile, “Ga o ke o reetsa” kgotsa “O nna fela o le thari.” Go na le moo, leka go tlhaloganya gore ke eng fa a bua jalo. Ka sekai, fa a re, “Ga o ke o reetsa,” a ka tswa tota a raya gore, “Ke bona e kete ga o ntseye tsia.”—Molaomotheo wa Baebele: Diane 14:29.
Tsaya molekane wa gago e le modirimmogo le wena e seng mmaba wa gago
Diga lentswe. Gantsi fa komang e sa kgaotse, e ya magoletsa. Le fa go ntse jalo, go na le sengwe se o ka se dirang go thibela gore komang e se ka ya etegela. O ka dirang? Buka ya Fighting for Your Marriage (Go Lwela Lenyalo la Gago) ya re: “Dilo tse o ka di dirang go fokotsa kgalefo le go kgaotsa go omana ke go bua ka lentswe le le bonolo le go bontsha gore o tsaya maikutlo a molekane wa gago tsia. Gantsi seo ke sone fela se o tla tlhokang go se dira.”—Molaomotheo wa Baebele: Diane 26:20.
Se ikakanyetse o le esi, mme akanyetsa lona loobabedi. Baebele ya re: “A mongwe le mongwe a nne a batle, e seng molemo wa gagwe, fa e se wa motho yo mongwe.” (1 Bakorintha 10:24) Fa o tsaya molekane wa gago e le modirimmogo le wena e seng mmaba wa gago, seno se ka go thusa gore o se ka wa kgopisega ka bonako, wa nna manganga go tswa foo o bo o gana go buisana le ene.—Molaomotheo wa Baebele: Moreri 7:9.
Go ngalelana ga go dumalane le kgakololo eno ya Baebele: “A mongwe le mongwe wa lona ka bongwe a rate mosadi wa gagwe jalo jaaka a ithata; kafa letlhakoreng le lengwe, mosadi o tshwanetse go nna le tlotlo e e boteng mo monneng wa gagwe.” (Baefeso 5:33) Ke ka ntlha yang fa wena le molekane wa gago lo sa dire tumalano ya gore go ngalelana ga go a letlelelwa mo lenyalong la lona?


text:
BAEBELE YA RENG?
Loso
Baswi ba kae?
“O lorole mme o tla boela mo loroleng.”—Genesise 3:19.
SE BATHO BA SE BUANG
Bangwe ba akanya gore batho ba tswelela ba tshela morago ga loso—kwa legodimong, kwa diheleng, kwa pakatoring kgotsa kwa lefelong la badimo. Ba bangwe ba dumela gore batho ba tla tsalwa sesha ba bo ba tshela e le mefuta e mengwe ya ditshedi. Ka fa letlhakoreng le lengwe, ba ba sa dumeleng dikgopolo tsa bodumedi ba dumela gore loso ke fela gore motho o a bo a sa tlhole a tshela.
SE BAEBELE E SE BUANG
Moreri 9:10 ya re “ga go na tiro le fa e le go loga maano le fa e le kitso le fa e le botlhale kwa Sheole, lefelo le o yang kwa go lone.” Gape Baebele e tlhalosa se se diragalelang batho mmogo le diphologolo fa di swa. Ya re: “Tsotlhe di ya lefelong le le lengwe. Tsotlhe di nnile gone di tswa mo loroleng, mme tsotlhe di boela mo loroleng.”—Moreri 3:20.
Seemo sa baswi ke sefe?
“Moya wa gagwe o a tswa, mme a boele mo mmung wa gagwe; mo letsatsing leo dikakanyo tsa gagwe di a nyelela.”—Pesalema 146:4.
SE BATHO BA SE BUANG
Batho ba le bantsi ba rutilwe gore dilo tse di diragalelang motho morago ga loso di laolwa ke gore o ne a dirang fa a ne a sa ntse a tshela mo lefatsheng. Fa e le gore o ne a dira dilo tse di siameng, o ne a tla duelwa ka go itumela ka bosakhutleng; fa a ne a le bosula, o ne a tla tlhokofadiwa ka bosakhutleng. Go bolelwa gore fa batho ba sena go swa ba tshwanetse go tlosiwa boleo pele ba letlelelwa go tsena kwa Modimong. Ba ba sa ntlafadiweng, go bolelwa fa ba ka se bone boitumelo joo jo bo sa khutleng.
SE BAEBELE E SE BUANG
Baswi ga ba itumele e bile ga ba tlhokofadiwe. Ee ruri, e re ka ba sa utlwe sepe, ba ka se dire sepe gotlhelele; e bile ba ka se thuse kgotsa ba gobatse batshedi. Go ya ka Moreri 9:5, 6: “Batshedi ba a itse gore ba tla swa; mme fa e le baswi bone, ga ba itse sepe gotlhelele . . . Le lorato lwa bone le letlhoo la bone le lefufa la bone di setse di nyeletse, mme ga ba tlhole ba na le kabelo epe ka bosakhutleng mo go sepe se se tshwanetseng go dirwa kafa tlase ga letsatsi.”
A go na le tsholofelo nngwe ka baswi?
“Fa monna yo o nonofileng a swa a o ka tshela gape? Ke tla leta malatsi otlhe a tiro ya bonatla e ke patelediwang go e dira, go fitlha kgololo ya me e tla.”—Jobe 14:14.
SE BATHO BA SE BUANG
Batho ba le bantsi ba dumela gore fa motho a setse a isitswe diheleng, ga go na tsholofelo epe ka ene. Gatwe motho o tlhokofadiwa ka bosakhutleng kwa diheleng. Ka fa letlhakoreng le lengwe, go dumelwa gore ba ba mo pakatoring ba bona boitumelo jwa kwa legodimong fela fa maleo a bone a sena go tlosiwa ka molelo.
SE BAEBELE E SE BUANG
Batho ba gone jaanong ba suleng ba tla tsosiwa kgotsa ba busediwe mo botshelong mo lefatsheng ke Morwa Modimo. Baebele ya re: “Lo se gakgamalele seno, ka gonne nako e etla e mo go yone botlhe ba ba mo mabitleng a kgakologelo ba tla utlwang lentswe la gagwe ka yone mme ba tla tswa.” (Johane 5:26, 28, 29) Go tswa foo tsela e motho a itshwarang ka yone e tla laola gore a o newa botshelo jo bo sa khutleng. *
^ ser. 14 Fa o batla tshedimosetso e e oketsegileng ka tsogo, tsweetswee bona kgaolo 7 mo bukeng ya Totatota Baebele e Ruta Eng? e e gatisitsweng ke Basupi ba ga Jehofa.


text:
Baebele ya Reng ka Keresemose?
Karabo ya Baebele
Baebele ga e re bolelele gore Jesu o tshotswe leng e bile ga e re bolelele gore re keteke letsatsi la botsalo jwa gagwe. Cyclopedia ya ga McClintock le Strong ya re: “
Moletlo wa Keresemose ga o a tlhomiwa ke Modimo, e bile ga o umakiwe mo TN [Tesetamente e Ntšha].”
Go na le moo, dipatlisiso di bontsha gore Keresemose e simologile kwa meetlong ya bodumedi jwa boheitane. Baebele e bontsha gore re kgopisa Modimo fa re mo obamela ka tsela e a sa e amogeleng.—Ekesodo 32:5-7.
Tshimologo ya dingwao tsa Keresemose
Go keteka letsatsi la botsalo jwa ga Jesu: “
Bakeresete ba bogologolo ba ne ba sa keteke botsalo [jwa ga Jesu] ka gonne ba ne ba tsaya go keteka botsalo jwa motho ope fela e le ngwao ya boheitane.”—The World Book Encyclopedia
December 25: Ga go na bosupi bope jwa gore Jesu o tshotswe ka letsatsi leno. Baeteledipele ba Kereke ba ne ba tlhopha letlha leno gore le tsamaisane le meletlo ya boheitane e e neng e tshwarwa ka paka ya mariga fa nako ya motshegare e le khutshwane.
Go aba dimpho, go dira meletlo le diphathi: The Encyclopedia Americana ya re: “
Dingwao tsa Keresemose tsa go ijesa monate di dirwa go ya ka tsela e go neng go ketekwa Saturnalia, e leng mokete wa Baroma o o neng o ketekwa mo bogareng jwa December. Ka sekai, mokgwa wa go dira mekete e e feteletseng, go abelana dimpho, le go tshuba dikerese o tserwe mo moketeng ono.” Encyclopædia Britannica ya re “
go ne go sa dirwe tiro kgotsa kgwebo epe” ka letsatsi la go keteka Saturnalia.
Dipone tsa Keresemose: Go ya ka The Encyclopedia of Religion, Bayuropa ba ne ba kgabisa matlo a bone “
ka dipone le dilo tse ditala tsa mefuta yotlhe” fa ba keteka paka ya mariga ka nako ya fa motshegare o le mokhutshwane e bile ba ne ba di dirisa go thibela meya e e boikepo.
Setlhare sa mistletoe le sa holly: “
Baruti ba ne ba re setlhare sa mistletoe se kgona go dira dikgakgamatso. Setlhare sa holly se se nnang se le setala se ne se obamelwa ka tsholofelo ya gore letsatsi le tla tlhaga gape.”—The Encyclopedia Americana.
Setlhare sa Keresemose: “
Go obamela setlhare sa Keresemose go ne go tlwaelegile mo bathong ba kwa Yuropa ba baheitane mme ba ne ba tswelela ba dira jalo fa ba sena go sokologela mo Bokereseteng.” Sengwe sa dilo tse di ileng tsa dira gore kobamelo ya setlhare e tswelele ke ngwao ya go “
baya setlhare sa Keresemose mo kgorong kgotsa mo ntlong ka nako ya malatsi a boikhutso mo gare ga paka ya mariga.”—Encyclopædia Britannica.


text:
A Bogosi Jwa Modimo bo mo Pelong ya Gago?
Karabo ya Baebele
Nnyaa, Bogosi jwa Modimo ga se boemo jo bo mo dipelong tsa Bakeresete. * Baebele e bontsha kwa tota bo leng gone ka go bo bitsa “bogosi jwa legodimo.” (Mathaio 4:17, Baebele e e Boitshepo) Bona kafa Baebele e bontshang ka gone gore Bogosi joo ke puso ya mmatota e e busang e le kwa legodimong.
Bogosi jwa Modimo bo na le babusi, babusiwa, melao le taolo ya go diragatsa thato ya Modimo kwa legodimong le mo lefatsheng.
—Mathaio 6:10; Tshenolo 5:10.
Puso kgotsa Bogosi jwa Modimo bo tla busa “ditšhaba, ditlhopha tsa ditšhaba le dipuo tsotlhe” mo lefatsheng. (Daniele 7:
13, 14) Taolo ya go busa e tswa kwa Modimong, e seng mo babusiweng ba yone.—Pesalema 2:4-6; Isaia 9:7.
Jesu o ne a bolelela baaposetoloi ba gagwe ba ba ikanyegang gore ba tla bo ba na le ene kwa legodimong mo “ditulong tsa bogosi.”—Luke 22:28, 30.
Bogosi bo na le baba, mme bo tla ba nyeletsa.—Pesalema 2:1, 2, 8, 9; 110:1, 2; 1 Bakorintha 15:25, 26.
Baebele ga e rute gore Bogosi jwa legodimo bo mo pelong ya motho le gore bo busa go tswa moo. Le fa go ntse jalo, e ruta gore “lefoko la bogosi” kgotsa ‘dikgang tse di molemo tsa bogosi’ di ka ama, e bile di tshwanetse go ama dipelo tsa rona.—Mathaio 13:19; 24:14.
Go kaya eng go re “bogosi jwa Modimo bo mo teng ga lona”?
Batho bangwe ba tlhakanngwa tlhogo ke kwa Bogosi jwa Modimo bo leng gone ka ntlha ya tsela e Luke 17:21 e ranotsweng ka teng mo dithanolong tse dingwe tsa Baebele. Ka sekai, Baebele e e Boitshepo ya re, “bogosi jwa Modimo bo mo teng ga lona.” Gore re tlhaloganye temana eno sentle, re tshwanetse go akanya ka ditemana tse di e dikologileng.
Jesu o ne a bua le Bafarasai, setlhopha sa baeteledipele ba bodumedi ba ba neng ba mo ganetsa e bile ba loga leano la go mmolaya. (Mathaio 12:14; Luke 17:20) A go a utlwala go akanya gore Bogosi bo ne bo le mo dipelong tsa bone tse di kgwaraletseng? Jesu o ne a ba raya a re: “Mo teng lo tletse boitimokanyo le go tlhoka molao.”—Mathaio 23:27, 28.
Dithanolo tse dingwe di tlhalosa mafoko a ga Jesu a a mo go Luke 17:21 ka nepo ka go re: “Bogosi jwa Modimo bo na le lona fano.” (Mokwalo o o sekameng ke wa rona; Contemporary English Version) “Bogosi jwa Modimo bo mo gare ga lona.” (Thanolo ya Lefatshe le Lesha) Bogosi jwa legodimo bo ne bo “na le” kgotsa bo le “mo gare” ga Bafarasai, ka gonne Jesu, yo o neng a eme fa pele ga bone, e ne e le ene yo Modimo a mo tlhophileng gore e nne Kgosi.—Luke 1:32, 33.
^ ser. 3 Madumedi a le mantsi a a ipitsang a Bokeresete a ruta gore Bogosi jwa Modimo bo mo teng ga motho, kgotsa mo pelong. Ka sekai, Mokgatlho wa dikereke tsa Baptist tsa Borwa (Southern Baptist Convention) kwa United States, o ile wa bolela gore Bogosi jwa Modimo ka tsela nngwe ke “go rena ga Modimo mo pelong le mo botshelong jwa motho.” Ka tsela e e tshwanang, Mopapa Benedict XVI o ne a bua jaana mo bukeng ya gagwe ya Jesus of Nazareth, “go tla ga Bogosi jwa Modimo ke fa motho a reetsa ka pelo yotlhe a bo a dumela.”


text:
DIPOLELO TSE DI TSHWANTSHITSWENG TSA BAEBELE
DIPOLELO TSE DI TSHWANTSHITSWENG TSA BAEBELE
Rahabe o Reetsa Ditaelo
Rahabe o ne a falola jang fa Baiseraele ba ne ba tla go senya motse wa Jeriko? Bala polelo eno e e tshwantshitsweng mo Internet kgotsa o e printe ka PDF.
TSE DINGWE TSE O KA DI ITSEELANG
Bona kafa dipego tsa Baebele e nnang tsa mmatota ka gone fa o bala polelo nngwe le nngwe e e tshwantshitsweng mo Internet kgotsa mo khoping e o e printileng ya PDF. Go tswa foo, lo le lelapa, tlotlang ka se lo se ithutileng mo pegong eo lo bo lo araba dipotso tse di kwa bofelong jwa yone.


text:
Dikopano Tse di Kgethegileng Tsa Basupi ba ga Jehofa Tse di Neng di Tshwaretswe Kwa Dinageng di le Supa
Bosheng jaana Basupi ba ga Jehofa ba ne ba tshwara dikopano tse di kgethegileng kwa Brazil, Costa Rica, Hong Kong, Ireland, Iseraele, New Zealand le kwa Sweden. Kopano ya ntlha mo motseletseleng ono e ne ya tshwarelwa kwa Sweden ka Phukwi 2012 mme tse tharo tsa bofelo di ne tsa tshwarelwa kwa Costa Rica le kwa New Zealand ka Ferikgong 2013.
Fela jaaka re rulaganya dikopano tse dingwe tsa ngwaga le ngwaga tsa malatsi a le mararo, dikopano tseno tse di kgethegileng le tsone di na le dipuo tse di theilweng mo Baebeleng, dipontsho le diterama.
Bayakopanong ba ne ba laleditswe go ya kwa motseletseleng ono wa dikopano tse di kgethegileng kwa dinageng di sele. Pele ga kopano le morago ga yone, ba ne ba nna le tshono ya go bontshiwa naga e kopano e tshwaretsweng kwa go yone.
Mongwe wa bayakopanong e e neng e tshwaretswe kwa Brazil o ne a re: “Go ne go itumedisa tota go bona kafa bakaulengwe ba neng ba re bontsha lorato le go re amogela ka teng. Go ne go ntse jaaka e kete ke sa tswa go nna le lelapa le lengwe le lesha.”
Mongwe wa bayakopanong e e kgethegileng e e neng e tshwaretswe kwa Hong Kong a re: “Ke ne ka amiwa thata ke go bona batlakopanong ba ba buang Se-Mandarin ba nyenya e bile ba kgapha dikeledi tsa boitumelo ba tlamparetse dikgatiso tsa Baebele tse di sa tswang go gololwa.”
Ngwaga le ngwaga Basupi ba ga Jehofa ba tshwara dikopano mo lefatsheng lotlhe. Batho ba le dimilione ba nna teng mo dikopanong tseno.
Dikopano tseno di dira gore ba ba leng teng ba bone kafa re ratanang ka teng, re itumetseng e bile re nang le kagiso ka teng. Seno se bonala thata kwa dikopanong tse di kgethegileng kgotsa tsa boditšhabatšhaba. Ka nako ya boikhutso batlakopanong ba itumelela go tlotla le go ja mmogo, ba fana dimpho le diaterese, ba tsaya dinepe le go bontshana lorato.
Fela jaaka go ntse ka dikopano tsotlhe tsa rona, batho ba e seng Basupi ba ga Jehofa le bone ba a lalediwa.